11:05 / 27.01.2020 734 pdf Ўқиш режими + -\nБобо, агар катта боболари, яъни бобонинг отаси бўлса ҳам\nМерос илмида «бобо» деганда отанинг отаси кўзда тутилади. У «саҳиҳ бобо» ёки «собит бобо» деб ҳам аталади. Унинг маййитга улашишида аёл киши бўлмайди.\nОнанинг отаси «фосид бобо» ёки «ғайри собит бобо» деб аталади. У фарз эгаси ҳам, асаба ҳам эмас.\nБобо отага ўхшаб, уч ҳолатда мерос олади. Аммо ота бор бўлса, у ҳеч нарса олмайди. Бу ҳол «Маййитга бирор восита билан улашадиган шахс ўша восита мавжуд бўлганда ҳеч нарса олмайди» деган қоидага тўғри келади.\nСаҳиҳ бобонинг мерос олишига мисоллар:\nа) маййитнинг ортидан ўғли ёки ўғлининг ўғли қолса, бобо фарз эгаси сифатида мероснинг олтидан бирини олади.\nАгар бир киши ўлиб, унинг ортидан хотини, ўғли ва бобоси қолса, хотинга фарз соҳибаси сифатида саккиздан бир, бобога фарз соҳиби сифатида олтидан бир ва ўғилга асаба сифатида мероснинг қолгани тегади.\nАгар бир киши ўлиб, унинг ортидан ўғлининг ўғли ва бобоси қолса, бобога фарз соҳиби сифатида олтидан бир ва ўғлининг ўғлига асаба сифатида мероснинг қолгани тегади.\nб) ўлган кишининг ортидан фарзанд меросхўр қолмаса, собит бобо ёки мероснинг ҳаммасини олади ёки фарз соҳибларидан қолганини олади.\nАгар бир киши ўлиб, ортидан хотини ва бобоси қолса, хотин мероснинг тўртдан бирини олади, бобо асаба сифатида қолган мероснинг ҳаммасини олади.\nАгар бир эркак ўлиб, ортидан фақат бобоси қолган бўлса, у мероснинг ҳаммасини олади.\nв) баъзи ҳолатларда бобо ҳам фарз эгаси бўлиб, ҳам асаба бўлиб, мерос олади.\nАгар бир эркак ўлиб, ортидан қизи ёки ўғлининг қизи билан бирга бобоси қолса, бобо мероснинг олтидан бирини фарз соҳиби сифатида, қиздан ёки ўғилнинг қизидан қолганини асаба сифатида олади.\nБир эркак ўлиб, ортидан хотини, ўғлининг қизи ва бобоси қолди.\nМерос қолдирувчининг фарзанди бўлмагани учун хотинига мероснинг тўртдан бири тегади.\nЎғилнинг қизига эса ярми тегади.\nБобога фарз эгаси сифатида олтидан бир ва асаба сифатида қолгани тегади.\n«Нисо» сурасининг 11-оятида отанинг отаси бўлган бобонинг мерос олишга ҳаққига далил келган. Аллоҳ таоло мазкур ояти каримада:\n«… ота-онасининг ҳар бирига олтидан бир», деган.\nБобо луғатда ҳам, урфда ҳам мажозий йўл билан отанинг ўрнига ўтади.\nИмом Аҳмад ва Абу Довудлар Имрон ибн Ҳусайн розияллоҳу анҳудан ривоят қиладилар: «Пайғамбаримиз алайҳиссаломнинг олдиларига бир киши келиб:\n«Менинг ўғлим ўлди. Унинг меросидан менга нима тегади?» деди. У зот:\n«Сенга олтидан бир», дедилар.\nОта бўлмаганда бобо мероснинг олтидан бирини олишига саҳобалар ҳам ижмоъ қилганлар.\nЮқорида бобонинг худди ота каби мерос олиши ҳақида сўз юритдик. Энди ота билан бобонинг мерос олишлари ихтилофли бўладиган ҳолатларни ўрганамиз.\n1. Ота отанинг онасини ҳажб қилади. Аммо бобо уни ҳажб қила олмайди. Демак, ота ҳаёт бўлса, отанинг онаси мерос олмайди. Аммо отанинг онаси бобо ҳаёт бўлса ҳам мерос олади.\n2. Агар ўлганнинг ортидан унинг ота-онаси ва хотини қолса, хотинининг насибасидан сўнг ортиб қолган мероснинг учдан бирини маййитнинг онаси олади.\nАммо отанинг ўрнига бобо қолса, она мероснинг учдан бирини олади.\n3. Ота ҳаёт бўлса, ота бир, она бир ҳамда ота бир ака-укаларни ҳажб қилади. Бобо уларни ҳажб қилмайди.\n4. Бир киши қул озод қилди. Қул вафот этди. Агар ўша кишининг ўғли бор бўлса, ўзи қулнинг меросидан олтидан бирни олиб, қолган қисмини ўғли олади, чунки у асаба. Агар ўғилнинг отаси бўлмай, бобоси бўлганда, мероснинг ҳаммасини ўғил оларди. Бобо эса мерос олмаган бўлар эди.\nБир киши вафот этиб, ортидан бобоси, ака-укаси, опа-сингиллари ҳам қолган бўлса, мерос фақат бобога тегади. Чунки бобо маййитнинг ака-ука, опа-сингилларини ҳажби ҳирмон қилади.\nХотамбой 16:18 / 29.01.2020\nАссалому алайкум отам оламдан утганлар мен Бир угилман онам борлар учта фарзандим бор иккита опам ва синглим бор хаммаси турмушга чикиб кетган уйли жойли узларига тук яхши яшашади отамдан колган меросларни кандай булинади опа сингилларим отамдан колган машинани хам уйларни хам булиб олишяпти\n08:00 / 27.01.2020 867\n13:05 / 27.01.2020 1134\nДинимизга, азалий урфодатларимизга, маънавият ва анъаналаримизга зид бўлган майхўрликнинг Мовароуннаҳр заминига кириб, авж олишидан ҳукмдорлару миллатнинг кўзи давоми...\n2168 05:00 / 04.03.2017\nВало орқали мерос олиш\n. . .Бурайда розияллоҳу анҳудан ривоят қилинади.Набий соллаллоҳу алайҳи васаллам она бўлмаганда, момога олтидан бирни берганлар,.Абу Довуд ва Насаий давоми...\n752 16:05 / 23.12.2019\n4824 05:00 / 04.03.2017\n1734 18:20 / 07.04.2020\n2462 15:55 / 28.03.2020\n3970 14:48 / 30 март


Путин МДҲ интеграциялашган валюта бозори тўғрисидаги келишувни ратификация қилди\n14:02 / 15.12.2015\nРоссия президенти Владимир Путин МДҲ интеграциялашган валюта бозори тўғрисидаги келишувни ратификация қилиш тўғрисидаги қонунни имзолади. Бу ҳақда ҳуқуқий ахборот интернет портали орқали хабар қилинди.\nКелишув 2012 йили Ашхободда ташкилотнинг 6 аъзоси томонидан имзоланган эди. Булар ичида Россия, Беларусь, Қозоғистон, Қирғизистон, Арманистон ва Тожикистон бор. Ҳужжат иштирокчи мамлакатларнинг резидент банклари конверсион операцияларда тенг ҳуқуқлар асосида иштирок этишини таъминлаб беришга қаратилган.\nКелишувнинг ратификация қилинишини ва амалга киритилиши ташкилот доирасидаги иқтисодий ҳамкорликни ривожлантиришга хизмат қилиши кутилм


Бухорода ИИБ махсус машинасида фуқаронинг тўсатдан вафот этиши юзасидан қўзғатилган жиноят иши ҳаракатдан тугатилди / Ўзбекистон янгиликлари, энг сўнгги хабарлар\nЖАМИЯТ 0 Шархлар 2932 кўрилди\nВобкент туман ИИБ навбатчилик қисми махсус автомашинасида тўсатдан вафот этган фуқаро Шуҳрат Сирожевнинг маст ҳолатда автомашина бошқаргани аниқланган. Бу ҳақда «Дарё» маълум қилди.\n2018 йилнинг август ойида Шуҳрат Сирожев ИИБ машинасида вафот этганидан сўнг вилоят прокурорининг биринчи ўринбосари томонидан ЖКнинг 206-моддаси (Ҳокимият ёки мансаб ваколатидан четга чиқиш) 1-қисми билан жиноят иши қўзғатилган ва Вобкент туман ИИБ ходимларининг ҳаракатлари юзасидан хизмат текшируви тайинланган эди.\nСирожевнинг ўлим сабабини аниқлаш мақсадида ўтказилган судга оид тиббий экспертизанинг бирламчи маълумотига кўра, фуқаронинг ўлими тилнинг орқага кетиши оқибатида юқори нафас йўлларининг беркилишидан келиб чиққан механик асфиксия натижасида юзага келган.\nВобкент туман ИИБ бошлиғи биринчи ўринбосари, майор Азиз Ашуровнинг билдиришича, туман ИИБ ходимлари ўз хизмат вазифасини бажарган.\n— Шу куни Кумушкент қишлоғи ҳудудидаги дўкондорлардан биридан «102» га чақирув хабари келган. Унга кўра, Шуҳрат Сирожев пиво ичиб, маст ҳолатда автомашина бошқарган. Дўкондор Шуҳрат Сирожевнинг бу юришида автоҳалокат содир бўлиши мумкинлиги эҳтимолдан холи эмаслигини билдирган. Шунга асосан, туман ИИБ навбатчилик қисми махсус автомашинаси билан ҳудудга борилган ва ҳақиқатан Сирожев пивохонада бўлган. Унинг мастлигини аниқлаш мақсадида тиббий кўрикдан ўтказишга олиб кетилган. Йўлда эса ўлим ҳолати содир бўлган. Мазкур ҳолат бўйича эса ишни прокуратура олиб борди. Биз эса кейинги ҳолатни айтиб беролмаймиз. Чунки ўзимиз тўлиқ хабардор эмасмиз. Вобкент туман ИИБ навбатчилик қисми махсус автомашинасида бўлган тизим вакилларининг бири нафақага чиқарилган бўлса, бири Жондор туман Жиноят қидирув бўлимига ишга жўнатилди, — деди Азиз Ашуров.\n1983 йилда туғилган Шуҳрат Сирожевнинг тасодифан вафот этгани хусусида «Дарё» мухбирига ўзини таништиришни истамаган фуқаролардан бири қуйидагиларни маълум қилди:\n— Вафот этган безорилик қиладиганмас, оғир, босиқ, вазмин уста бола эди. Кумушкент қишлоғи ҳудудидаги дўкондорлардан бири боланинг ичган ҳолда машина ҳайдаганини, автоҳалокат содир бўлиши мумкинлигини рўкач қилиб, «02» га хабар етказган. Қулоққа чалинган гап-сўзларга қараганда, маст ҳолдаги бу бола Кумушкент қишлоғидан назорат машинасида мажбурлаб олиб келинган, дўппосланган. Милицияхонага етиб келгунча, жон берган, дейишди. Ўз кўзимиз билан кўрмаганмиз, шунинг учун кимнидир айблашдан йироқмиз.\nҲолатга ойдинлик киритиш мақсадида Шуҳрат Сирожевнинг онаси Муяссар Жумаева билан телефон орқали боғландик.\n— Қишлоқдаги яқин қариндошларимиздан бири Ҳ.С. ҳудуддаги дўкондорлардан. Ўғлим ва унинг ўртасида аввалдан келишмовчилик бор. Ваҳоланки, узоқ йиллар ўғлимни Россияга ишга олиб кетиб, кўп кўргуликларни бошимизга солди. Ўғлим машинада жияни Қуддуз Ражабов билан пиво ичиб турганида ғараз мақсадда «02»га хабар берган. Ҳеч қандай жанжал, тўполон бўлмаган. Аммо шу топда милиция ходимлари келиб, ўғлимни машинадан мажбуран тортиб туширган. Қаршилик кўрсатмоқчи бўлган Қуддузнинг қўлини қайириб, синдиришган, — деди марҳумнинг онаси.\nБухоро вилояти прокуратурасидан марҳум Шуҳрат Сирожевнинг ўлими бўйича жиноят иши ҳаракатдан тугатилгани ҳақида Раҳмон Сирожевга хат келган. Унда иш бўйича ўтказилган суд экспертизасининг 2018 йил 13 сентябрдаги хулосасига кўра, Шуҳрат Сирожевнинг ўлими – оғиз бўшлиғида тилнинг орқага кетиши оқибатида юқори нафас йўлларининг хиқилдоқ-ҳалқум тешиги тўлиқ беркилишидан келиб чиққан механик асфиксия оқибатида рўй бергани айтилади. Тергов натижасига кўра, Вобкент туман ИИБ ХПП профилактика инспектори Ҳ.Ғофуровга нисбатан жиноят иши Ўзбекистон Республикаси ЖПКнинг 84-моддаси 5-қисми, 2-бандига асосан ҳаракатдан тугатилган.\n— Ўғлим соппа-соғ эди. Унда ҳеч қандай касаллик кузатилмаган. Бироқ, «Ўғлингизнинг аҳволи оғир, юрагининг мазаси йўқ экан», деб нохуш хабарни етказишди. Моргга борганимда, шундоқ ўғлимнинг бошини кўтарсам, икки қўлим қон бўлди. Лат еган, шилинган жойлари ҳам йўқ эмасди. Оғир аҳволга солингани, калтаклангани кўриниб турганди. Ўғлимнинг ўлимига асосий сабабчи бўлганларга нисбатан чора кўрилмади. Юқори турувчи органларга мурожаат этишга мажбурмиз, — деди марҳумнинг онаси Муяссар Жумаева.


Қирғизистон Президенти матбуот котиби Жапаровнинг чегарадаги баёноти туфайли юзага келган резонансга муносабат билдирди\nҚирғизистон Республикаси Президенти матбуот котиби Эрбол Султонбоев Садир Жапаровнинг қирғиз-тожик чегараси ҳақидаги баёнотидан келиб чиққан резонансга муносабат билдирди.\nСултонбоевга кўра, президент Садир Жапаровнинг қирғиз-тожик чегараси ҳақида айтганлари маълум манфаатдор томонлар томонидан манипуляция қилинмоқда.\n«Икки томон ўртасида келишмовчиликни келтириб чиқариш мақсадида улар ижтимоий тармоқларда ўзлари ўқиган матнлар билан қопланган ёлғон видеолавҳаларни чоп этишмоқда. Албатта, чегара муаммолари фақат бир томон манфаатларидан келиб чиқиб ҳал этилмайди. Ҳар икки томоннинг манфаатларини ҳисобга олиш керак. Фақат бу ҳолатда биз муаммони тинч йўл билан ҳал қиламиз. Қирғизистон томони бир фикрга келиб, ҳамма нарсани тинч йўл билан ҳал қилишимизга ишонади», — деди давлат раҳбари матбуот котиби.\nЭслатиб ўтамиз, Қирғизистон президенти Садир Жапаров 23 октябрь куни бўлиб ўтган матбуот анжуманида Қирғизистон Республикасининг Тожикистон билан чегарадош Лейлек ва Боткен вилоятларида 210 минг гектар ер баҳсли эканини айтган эди.\n«1924 йилда бу ерлар бизга ўтган, дейишади. Мен жавоб бераман, агар шундай бўлса, 1924 йилда биз сизга 3 миллион гектар майдонга эга Мурғобни топширдик. Унда уни бизга қайтариб беринг. Албатта рози бўлмайсиз. Ҳукуматлараро комиссиялар ишламоқда. Охирги марта улар яна 8 километрни белгилашган. Умид қиламанки, масала томонларнинг ўзаро манфаатларини ҳисобга олган ҳолда ҳал қилинади», — деди у.\nТожикистон Демократик партияси Қирғизистон президентининг сўзларига муносабат билдирди. У Қирғизистон Республикаси Президенти Садир Жапаровнинг «сиёсий нуқтаи назардан Қирғизистон Республикаси Президентининг баёноти Тожикистон ҳудудий яхлитлигига тажовуздир» деган баёнот билан чиқди.


АҚШнинг 16 та штатида санитария чекловлари олиб ташланади | Qalampir.uz\nАҚШнинг 16 та штатида санитария чекловлари олиб ташланади\nЖамият\t24 Апрель 12:03 2421\nСанитария чекловларини олиб ташлаш бўйича расмий режалар АҚШнинг 50 та штатларидан 16 таси томонидан эълон қилинди. Бу ҳақда кеча, 23 апрель куни АҚШ вице-президенти Майкл Пенс Оқ уйда бўлиб ўтган брифингда маълум қилди.\n“Ҳозирга қадар 16 штат ўзларининг расмий “очилиш“ режаларини эълон қилди“, дейди Пенс.\nАҚШ ҳукумати штатларга агар аҳвол яхши бўлса чекловларни олиб ташлашни буюрган. Чекловларни қандай тарзда олиб ташлаш бўйича Оқ уй бир қатор тавсиялар бериб ўтган.\n“Ўтган ҳафта Американи қайта “очиш“ бўйича бизнинг тавсияларимизни тақдим этганингиздан бери улардан 13 таси амалда қўлланилди“, дейди Пенс.\nЎтган ҳафта Трамп АҚШ расмийлари “мамлакатни очиш“ га киришаётганини эълон қилди. Маъмурият коронавирус туфайли жорий қилинган чора-тадбирларни босқичма-босқич амалга ошириш бўйича янги тавсияларни чиқарди. Оқ уй раҳбари губернаторлар чекловларни қачон олиб ташлаш тўғрисида ўзлари қарор қабул қилишлари мумкинлигини таъкидлади. Чунки ҳар бир штатдаги вазият бошқасидан фарқ қилади.\nЭслатиб ўтамиз, аввалроқ бир қанча штатлардаги йирик корхоналарни қайта фаолият юритиши учун рухсат этилган эди.\nКоронавирус АҚШда Чекловлар\n23 Май 10:39 33380\n23 Май 00:56 32785\n23 Май 10:17 24203\n22 Май 23:13 20366


Қозоғистонда ўзбек бола бедарак йўқолди – КУН УЗ\nГлавная / Жаҳон / Қозоғистонда ўзбек бола бедарак йўқолди\nanvarj63 25.09.2017\tЖаҳон Comments Off on Қозоғистонда ўзбек бола бедарак йўқолди 297 Показы\nАйни пайтда Қозоғистон Республикасида ишлаб, яшаётган ўзбекистонлик Умида Ҳамроева Kun.uz таҳририяти билан боғланиб, фарзанди Асилбек Ҳамроев бедарак йўқолиб қолгани ҳақида маълум қилди ва амалий ёрдам кўрсатишни сўради.\nУмида Ҳамроева сўнгги 2 йил давомида Қозоғистоннинг Атирау шаҳрида меҳнат қилиб келади. Шу пайтгача, 2002 йилда туғилган ўғли Асилбек ҳам онаси билан бирга Қозоғистонда яшаган. Асли Бухоро вилоятидан бўлган Умида Ҳамроеванинг айтишича, унинг турмуши бекор бўлган, болани қариндошларининг қарамоғида қолдириш имконияти йўқлиги туфайли, Асилбекни ўзи билан Атирауга олиб кетганди.\nОна ўз боласини охирги марта Ўзбекистонга вақтинча қайтишдан аввал кўрганди. Оила ижарага яшаб келаётган хонадон эгаси Асилбекка ғамхўрлик қилишга ваъда бериб, Умидани Ўзбекистонга кузатиб юборади. Кейинроқ аниқланишича, жорий йилнинг 2 сентябрь куни Асилбек Ҳамроев уйдан чиқиб кетиб, бедарак йўқолган. Унинг онаси бу воқеадан Қозоғистонга қайтиб келгач, яъни 9 сентябрь куни хабар топди. Хонадон эгасининг қистови ва юпатиши туфайли маҳаллий ҳуқуқ-тартибот органларига расмий мурожаат қилмай, мустақил қидирув ишларини бошлаб юборади.\nАммо вазият ўзгармай қолаётгани учун у 11 сентябрь куни туман Ички ишлар бошқармасига мурожаат этган. Муштипар она расмий мурожаати ҳам самарали натижа бермаётганига англагач, Ўзбекистоннинг Қозоғистондаги элчихонасига мурожаат қилади.\nҲамроеванинг айтишича, Қозоғистон ички ишлар ходими, терговчи Мукашив Амонгелди унинг Ўзбекистон Республикаси фуқаролик паспортини тортиб олиб, «бу ишлар шу жойнинг ўзида» ҳал бўлишини айтиб, элчихонага боришига тўсқинлик қилиб келмоқда.\nKun.uz таҳририяти айни пайтда Қозоғистонда бўлган ўзбекистонликлардан Умида Ҳамроевага ёрдам беришни сўраб, Ташқи ишлар вазирлигини ушбу ҳолат юзасидан тегишли чора-тадбирлар кўришга чақиради.\nБу борада маълумотга эга кишилар Умида Ҳамроеванинг телефон рақамига қўнғироқ қилиши мумкин: +7 771 602 90 22\nПред. Ҳоким талаба, ўқитувчи ва шифокорларни пахта йиғим-теримига жалб қилишни жиноят деб атади\nСледующая Қозоғистон автомобилсозлари Ўзбекистон устидан вазирга шикоят қилдилар\nАлишер Усмоновга қарашли компания Ucell‘ни сотиб олиши мумкин\nМосквадан Тошкентга учаётган самолёт Нукусда қўнишга мажбур бўлди. Сабаби сир тутилмоқда


13:23 02.04.2016 (Янгиланган 18:33 19.06.2017) Ҳавола олиш\nТуркманистонда апрел ойи сўнггида Ахалтеке зотли тулпорлар орасида "гўзаллик танлови"ни ўтказиш анъанага айланган. Мусобақада ғолиб бўлган от эгасига қимматбаҳо автомобил совға қилинади.\nТОШКЕНТ, 2 апр — Sputnik, Амангелди Нурмурадов. 2016 йилнинг энг гўзал оти 23 апрел куни аниқланиши кутилмоқда. Ахалтеке зотли тулпорлар орасида ўтказиладиган халқаро гўзаллик танловида ғолиб бўлган от эгаси совға тарзида қимматбаҳо автомобилни қўлга киритади, деб хабар қилмоқда Туркманистон маҳаллий ОАВ, РИА Новости хабари асосида.\nТуркманистон президенти Гурбангули Бердимуҳаммедов ҳукумат кенгашида танлов ўтказилиши борасида тегишли фармойишни имзолади, дейилади матбуот хабарларида.\nҲужжатга мувофиқ, 2016 йилнинг энг гўзал ахалтеке тулпори 23 апрел куни, “Туркман тулпори куни” миллий байрами арафасида ўтказилади. Ғолиб таниқли олимлар, чет эллик экспертлар ҳамда от билан шуғулланувчи мутахассислардан иборат ҳайъат аъзолари томонидан аниқланиши таъкидлаб ўтилган.\nАхалтеке зотли тулпорлар гўзаллик танлови билан бир қаторда рассомлар, ҳайкалтарошлар, заргарлар, фотосуратчилар, дизайнерлар ва телеоператорлар томонидан яратилган, Ахалтеке отлари акс этган тасвирий санъат асарлари, суратлар, амалий санъат намуналари ҳамда телекўрсатувлар намойишини ўз ичига олган ижодий асарлар танлови ўтказилади.\nПутин Баҳрайн қиролига ахалтеке зотли тулпори совға қилди\nМазкур йўналишдаги ғолибларга катта миқдордаги пул мукофотлари тақдим этилади.\n“Ахалтеке гўзали” эгаси эса қимматбаҳо автомобил билан тақдирланади. Мисол учун, 2015 йилнинг энг гўзал ахалтекин зотли тулпори эгаси Туркманистон президенти номидан “Toyota Land Cruiser Prado” топширилган.


Қозоғистон Президенти «Лукойл Лубрикантс Марказий Осиё»га ташриф буюрди NUR-SULTAN. Kazinform – Қасим-Жомарт Тоқаев Алмати вилоятига ташрифи давомида Иле туманидаги «Лукойл Лубрикантс Марказий Осиё» МЧЖ мойлаш заводига ташриф буюрди. Бу ҳақда Kazinform Ақорда расмий сайтига асосланиб хабар беради.\nҚозоғистон Президенти Алмати вилоятига амалий ташриф билан келди NUR-SULTAN. Kazinform – Давлат раҳбари Қасим-Жомарт Тоқаев амалий ташриф билан Алмати вилоятига келди. Бу ҳақда Давлат раҳбарининг матбуот котиби Берик Уали Facebook саҳифасида маълум қилди, деб хабар беради Kazinform.\nҚозоғистон Экология вазири қирғизистонлик ҳамкасби билан сув хўжалигига оид масалаларни муҳокама қилди NUR-SULTAN. Kazinform - 2021 йил 19 августда Чолпон-Ата шаҳрида (Қирғизистон Республикаси) Евроосиё Ҳукуматлараро кенгашининг йиғилиши доирасида Қозоғистон Республикаси Экология, геология ва табиий ресурслар вазири М. Мирзағалиев Қирғизистон Республикаси қишлоқ, сув хўжалиги ва минтақавий ривожланиш вазири А. Жанибеков билан учрашди. Бу ҳақда Kazinform Қозоғистон Республикаси Экология, геология ва табиий ресурслар вазирлигининг Telegram-каналига асосланиб хабар беради.\nПаралимпия: Қозоғистон спортчиларининг мусобақа жадвали эълон қилинди NUR-SULTAN. Kazinform - 24 август куни бошланадиган Япониядаги Паралимпиадага йўл олган қозоғистонлик спортчиларнинг мусобақа жадвали эълон қилинди, деб хабар беради Kazinform Қозоғистон Миллий Паралимпия қўмитаси Telegram-каналига таяниб.\nҚозоғистонлик ёш теннисчилар Ўзбекистондаги турнир ғолиби бўлишди NUR-SULTAN. Kazinform - Қозоғистонлик ёш теннисчилар Ўзбекистон пойтахти Тошкентда ITF Juniors G3 туркумидаги халқаро турнирда ғолиб бўлишди, деб хабар беради Kazinform мухбири.\nҚозоғистон Президенти Россия Президенти билан учрашди MOSKVA. Kazinform - Москвада амалий ташриф билан бўлган Қозоғистон Президенти Қасим -Жомарт Тоқаев Россия президенти Владимир Путин билан учрашди, деб хабар беради Ақорда.


Нима учун короновирус инфекцияси болаларда катталарга нисбатан енгил ўтади? | KITAB.UZ\nБугун АОКАҳузуридаги штабда Коронавирусга қарши курашиш штаби аъзоси Барно Абдусаматова иштирокида брифинг ўтказилди.\nБрифингда коронавирус инфекцияси билан боғлиқ савол ва мурожаатлар юзасидан жавоб берилди.\n— Нима учун короновирус инфекцияси болаларда катталарга нисбатан енгил ўтади?\n— Коронавирус болаларда аксарият ҳолларда енгил шаклдаги ЎРВИ сингари кечади: томоқ оғриғи, йўтал, бурун оқиши ва аксириш.\nКасаллик енгил кечишига қуйидаги сабаблар тахмин қилинади:\nКатталарга нисбатан соғлом ўпкага эгалиги туфайли болалар касалликнинг оғир шаклларига берилувчан эмас;\nБолалар, айниқса эрта ёшдаги болалар ёмон одатларга — чекиш ва бошқаларга эга эмаслиги;\nТуғма иммунитет, яъни носпецифик ҳимоя болаларда катталарга нисбатан кучли бўлганлиги;\nCOVID-19 вируси ҳужайра ичига кириши учун ўз оқсилини инсон ҳужайраларидаги S рецепторлар билан боғлайди. Болаларда ушбу рецепторларнинг сони ва фаоллиги кам. Яъни, болаларда вирус кириши учун нишонлар кам;\nБолалар боғча ва мактабларда ўзлари учун жуда кўп янги респиратор инфекцияларга учрайдилар. Бунинг натижасида уларда бир қатор касалликларга қарши антителалар хосил бўлиб, уларнинг миқдори катталарникига нисбатан кўп бўлади.\nЛекин шуни ёдда тутиш керакки, болаларда ҳам касаллик ўтказилиб юборилса ва шифокорга кеч мурожаат қилинса хамда уларда нафас олиш тизимининг сурункали касалликлари мавжуд бўлса, уларда ҳам касаллик оғир кечиши ҳолатлари кузатилиши ҳамда ўлимга ҳам олиб келиши мумкин.


Ёзувчининг сири (ҳикоя). Дино Бутссати\nHome icon Бош саҳифа»Жаҳон адабиёти»Ёзувчининг сири (ҳикоя). Дино Бутссати\nМашҳури жаҳонликнинг моддий жиҳатлари мени қизиқтирмас эди. Чунки ўша пайтлардаёқ анчагина бой, ўзимга тўқ эдим. Хўш, яна нима керак?.. Қарсаклар, ғалаба нашидаси, жимжимадор саробми?.. Айни шуларни деб қанча эркак ва аёллар шайтонга ўз жонларини сотмадиларми? Ҳар гал бу осмондан ёғилган чалпакнинг урвоғини татиб кўрганимда оғзимда унинг аччиқдан-аччиқ, кўнгилни айнитувчи таъмини ҳис қиладиган бўлиб қолдим. Машҳури жаҳонликнинг энг олий даражаси нима, деб сўрадим ўзимдан. Жавоб ҳам топдим. Ниҳояти шундан иборатки, кўчада кетаётганингизда одамлар аланглаб қарашади-да, ўзаро шивирлашади: ана, кўряпсанми, ана у!.. Шугина, холос! Бунинг устига, эътибор беринг, ҳатто мана шу асоссиз ҳузур-ҳаловат ҳам фақатгина машҳур сиёсий арбоблар ёхуд шон-шуҳрат гулчамбарига ўралган киноюлдузларнинггина чекига тушар экан, холос. Ҳозирги пайтда оддийгина ёзувчига эътибор беришлари учун – билмадим, қандай мўъжиза юз бериши керак.\nУстига устак, медалнинг орқа томони ҳам борлигини айтмайсизми! Таниқли ёзувчининг кундалик ҳаёти қанчалик дўзах азобига айланиб қолишини сиз биласизми ўзи: битмас-туганмас мажбуриятлар, мухлисларнинг хатлари-ю телефон қўнғироқлари, интервюлар, учрашувлар, матбуот анжуманлари, радиода чиқишлар ва бошқа шулар каби беҳисоб-бемаза даҳмазалар. Лекин мени қўрқитган нарса булар эмас! Каминани қаттиқ сергак торттирган ва безовта қилган куч бутунлай бошқа нарса! Мен шуни сезиб қолдимки, шахсан ўзимга қарийб ҳеч қандай ҳузур-ҳаловат бахш этолмайдиган ҳар бир ижодий ютуғим... кўпчиликни қаттиқ азоб-уқубатларга гирифтор қилар экан! О, менинг ижодий ҳаётимдаги энг қувончли лаҳзаларда дўстларим ва қаламкаш биродарларимнинг безовта-беҳаловат авзолари ўзимда қанчалик ачиниш, раҳм-шафқат ҳисларини уйғотганини билсангиз эди! Ўзим билан эски қадрдонлик ва умумий манфаатларнинг мустаҳкам ришталари орқали маҳкам боғланган ажойиб-ажойиб йигит-қизлар, виждони уйғоқ заҳматкашлар – нега энди улар азоб чекишлари керак?!\nАна ўшанда мен ҳаммасини тарозига қўйдим-да, яхшигина тушуниб етдимки, каминанинг ижодий парвоз иштиёқи атрофимдагиларни қанчалар азоб-уқубатларга гирифтор қилмоқда экан... Шу яхшими? Гуноҳкорман – бу хусусда аввалроқ ўйлаб кўрмаган эканман. Энди эса, чуқур мулоҳаза қилиб, ўзимча қаттиқ виждон азобини ҳис қилмоқдаман.\nВазифа бир қарашдагина енгил! Зотан, рангсиз-туссиз, очиқ-ошкор ўртамиёна асар ёзиш осон иш деб ўйловчилар у қаттиқ янглишадилар. Аслида, ҳаммаси анчагина оғир ва бунинг иккита муҳим сабаби бор.\nЕнг муҳими – мени қайтатдан астойдил севиб бошладилар. Қисқаси, яйраб-яшнаб бошладилар. Қанчалар узоқ вақт уларнинг нақ бўғизларида суякдек тиқилиб турган эканман-а мен! Энди эса, ўта эҳтиёткорлик ва ғамхўрлик билан уларнинг жароҳатларига малҳам босиб, ўзларини қушдек енгил ҳис қилишларига имконият яратиб бермоқдаман.\nНима бўлганда ҳам сизга...»\nЁзувни ўқигач, яқинлари ётоқхонага кирдиларда, қутини очдилар. У ерда жами ўн икки дона қалин қоғоз тахламини кўрдилар: тахламнинг ҳар бири юз бет!.. Мутлақо ёзилмаган, ҳатто бир белги ҳам қўйилмаган...


Алишер Султонов янги лавозимга тайинланди | Qalampir.uz\nАлишер Султонов янги лавозимга тайинланди\nЖамият\t05 Сентябрь 15:55 22783\nЎзбекистон Rowing&Canoe федерацияси раиси лавозимида фаолият юритиб келаётган Худоёр Аҳмедов саломатлиги билан боғлиқ муаммолар сабаб курсисини тарк этди. Унинг ўрнини Энергетика вазири Алишер Султонов эгаллади. Бу ҳақда Миллий Олимпия қўмитаси хабар бермоқда.\nБугун, 5 сентябрь куни ZOOM платформасида Ўзбекистон Rowing&Canoe федерациясининг навбатдан ташқари онлайн ҳисобот-сайлов конференцияси бўлиб ўтди. Унда Жисмоний тарбия ва спорт вазирлиги, Миллий олимпия қўмитаси ва Энергетика вазирлиги раҳбарияти, Rowing&Canoe федерацияси Ижроқўм аъзолари ва мураббийлар иштирок этди.\nТадбирда кун тартибига қўйилган асосий масала федерация раиси Худоёр Аҳмедовнинг ўз хоҳишига кўра лавозимидан бўшаш тўғрисидаги аризасини кўриб чиқиш, унинг ўрнига янги раҳбар ва унга ўринбосарлар сайлаш, Ижроқўм таркибини қайта кўриб чиқиш бўлди.\nЙиғилиш иштирокчилари бир овоздан Худоёр Аҳмедовнинг аризасини қабул қилишди. Ўз ўрнида Худоёр Аҳмедов саломатлиги боис федерация фаолиятини бошқаришга вақт ажрата олмаётгани, ортда қолган 2 йилдан кўпроқ вақт давомида олиб борилган ҳамжиҳатликдаги иш учун ташаккур айтиб ўтди. Шундан сўнг федерация раислигига Ўзбекистон энергетика вазири Алишер Саидаббосович Султонов номзоди қўйилди. Йиғилиш иштирокчилари бир овоздан Алишер Султонов номзодини қабул қилди ва Алишер Саидаббосович Ўзбекистон Rowing&Canoe федерациясининг янги раиси этиб сайланди.\nМаълумот учун, Алишер Султанов 1967 йил 29 ноябрь куни туғилган. У 2017 январь – 2018 январь даври мобайнида Миллий олимпия қўмитаси президенти, кейинчалик 2018 йил декабрь ойигача Қўмита вице-президенти лавозимида ишлаган. Шунингдек, маълум муддат Ўзбекистон шахмат федерациясини бошқарган. Узоқ йиллар давомида “Ўзбекнефтгаз” бошқарувида фаолият олиб борган. “Меҳнат шуҳрати” ордени соҳиби.\n16 Октябрь 18:33 56545\n17 Октябрь 14:14 56017\n16 Октябрь 18:34 41994\n17 Октябрь 09:05 41528\n16 Октябрь 21:37 38154


Diyor24\tPosted on Yanvar 22, 2021\n2021 йилнинг 20 январь куни ижтимоий тармоқларнинг “Diyor24.uz” расмий телеграмм каналида “МАНСАБДОР ШАХСНИНГ ФАРЗАНДИ ЖИНОЯТ СОДИР ЭТИБ, ЖАЗОДАН ҚУТУЛИБ ҚОЛАДИМИ: ДЕНОВДА ҚЎЛГА ОЛИНГАН УЗУНЛИК ШАХС ОЧИҚҚА ЧИҚАРИЛГАН” сарлавҳаси остида, тарқалган мурожаат юзасидан расмий муносабат.\nМазкур ҳолат юзасидан Денов тумани бўйича ИИО ФМБ масъул ходимлари томонидан суриштирув ишлари олиб борилганида қуйидагилар аниқланди.\nДастлабки тўпланган ҳужжатларга кўра, 2021 йил 11 январь куни соат таҳминан 19:30 ларда Узун тумани “Ёрҳаким” маҳалласида яшовчи фуқаро С.А. Денов тумани Ўзбекистон СИУ “Водий” маҳалласи Олтин водий кўчаси 56-уйда яшовчи фуқаро Б.Б. ва унинг оила аъзоларининг яшаш уйида йўқлигидан фойдаланиб, калит танлаш йўли билан, фуқаро Б.Б. нинг уй-жойига ғайриқонуний равишда кириб, яшаш уйининг ётоқхонасида жойлашган кийим жавонидан қимматбаҳо буюм ва пул маблағларини қидираётган вақтида, ушбу хонадон вакиллари фуқаро Б.Б. турмуш ўртоғи Қ.С. ҳамда фарзандлари билан кириб қолишиб, фуқаро С.А. ни ушлашган.\nФуқаро А.С. ўзганинг мулкини, уй-жойга ғайриқонуний равишда кириб, яширин равишда ўғирлаш билан боғлиқ жиноятни ўзига боғлиқ бўлмаган ҳолда охирига етказа олмай қолган.\nҲодиса содир бўлган жойдан фуқаро А.С. га тегишли бўлган калитлар шодаси ва бир жуфт қўлқоблар ашёвий далил тариқасида олинган.\nШунингдек, ушбу ҳодиса жараёнида фуқаро А.С. қўлга тушмаслик мақсадида фуқаро Б.Б.га каршилик курсатиб тан жарохати етказганлиги боис, судга оид тиббиёт экспертизаси тайинланган.\nҲолат юзасидан 2021 йил 14 январь куни фуқаро С.А. га нисбатан Ўзбекистон Республикаси ЖКнинг 25,169-моддаси 2-қисми “г” банди билан жиноят иши қўзғатилиб, дастлабки тергов ҳаракатлари олиб борилмоқда.\nХозирги кунда жиноят иши бўйича фукаро А.С. гумон қилинувчи тариқасида иштирок этишга жалб қилиниб, ЖПКнинг 221-моддаси тартибида ушланган.\nФуқаро А.С. мукаддам шунга ўхшаш жиноятни содир қилганлиги учун унинг ҳаракатларида ЖКнинг 25, 169-модда 3-қисми “а” банди билан малакаланиб, 2021 йил 22 январь куни “қамоққа олиш” эхтиёт чораси кўлланилган.\nШунингдек, ҳодиса жойида мавжуд бўлган фуқаро А.С. томонидан бошқариб келинган, унинг онаси фуқаро С.Д. га тегишли бўлган Кобальт русумли транспорт воситасини, ҳозирги кунда Денов тумани бўйича ИИО ФМБ нинг маъмурий биносида тергов ихтиёрида сақланаётган бўлиб, транспорт воситасининг тақдири бўйича дастлабки тергов якуни билан ҳуқуқий баҳоланиб, қонуний қарор қабул қилинади.\nХозирги вақтда мазкур жиноят иши юзасидан дастлабки тергов ҳаракатлари олиб борилмоқда.\nPrevious PostСурхондарёда алимент пулларини тўламаган икки нафар отага нисбатан жиноят иши қўзғатилди\nNext Post2020 йилда Сурхондарёда солиқ тўловчилар томонидан 1 621,5 млрд. сўм солиқ тўловлари тўлаб берилди\nТаъзия. Ўзбекистон журналистикаси оғир жудоликка учради


Пандемия даврида яшаш учун энг қиммат шаҳарлар рейтинги тузилди\n19.11.2020 | 08:34\n«Economist Intelligence Unit» таҳлилчилари пандемия даврида дунё бўйлаб яшаш учун энг қиммат шаҳарлар рейтингини тузиб чиқди. Бу ҳақда «РБК» хабар берди.\nҚайд этилишича, мутахассислар «Worldwide Cost of Living 2020» рейтингини тузишда 138 хил товар ва хизматларнинг нархларини, яъни озиқ-овқат ва кийим-кечакдан тортиб, уйларни ижарага олиш ва хусусий мактабларда болаларни ўқитиш нархларигача ҳисобга олишган. Рейтингда Нью-Йорк эталон сифатида қабул қилинган, бу шаҳарда яшаш нархи 100 балл деб олинган. Қолган шаҳарлар нархи эса унга нисбатан ҳисобланган.\nЯнгиланган рейтингда Гонконг 103 балл билан биринчи ўринни эгаллаган. Шунингдек, Цюрих ва Париж шаҳарлари ҳам тегишли равишда иккинчи ва учинчи ўринни эгаллаган.\nРейтингнинг кейинги ўринларидан:\nЛос-Aнжелес (AҚШ) жой олган.\nЕвропа мамлакатларида евро ва бошқа валюталарнинг AҚШ долларига нисбатан кўтарилиши йирик шаҳарларда яшаш нархининг сезиларли даражада ошишига олиб келган. Масалан, Парижда пандемия даврида бир килограмм ноннинг ўртача нархи 5,2 доллардан 6,1 долларгача, Цюрихда эса 4,69 доллардан 5,03 долларгача кўтарилган.\nҚатор йирик шаҳарлардаги истеъмол нархларига эса бошқа омиллар ҳам таъсир кўрсатган. Хусусан, Теҳронда AҚШнинг Эронга қарши санкциялари туфайли товар ва хизматлар нархи кескин кўтарилган. Ҳиндистон ва Саудия Aрабистони каби бошқа мамлакатлардаги нархларга қўшимча қиймат солиғи ва бошқа тўловларнинг ошиши таъсир кўрсатган. Карантин шароитида маиший электроника, шу жумладан, шахсий компьютерларнинг нархи ҳам кескин кўтарилган, кийим-кечак нархи эса ўртача даражадан бир оз тушган.\nШунингдек, рейтингда пандемия давомида яшаш нархи кескин кўтарилган давлатлар рўйхати ҳам қайд этилган. Унга кўра:\nЭнг арзон шаҳарлар бешталигига қуйидагилар киритилган:\nAввалроқ Ўзбекистон энг йирик миллий брендлар рейтингида Кения ва Ироқ орасида қайд этилгани ҳақида хабар берилганди. Шунингдек, Ўзбекистон 2020 йилда дунёнинг энг хавфсиз 10 та мамлакати қаторига киритилгани хабар қилинган.\nФарҳод Алимов, Луиза Расулова, Ситора Фармонова — ўзбек бошловчиларининг тўйга чиқиш нархи қанча?\nДунёдаги энг қиммат брендлар номи маълум қилинди — рейтинг\nЎзбекистоннинг яшаш қиймати бўйича индексдаги ўрни маълум бўлди — рейтинг\n«Болалар», «Дадо», «Сетора», «Уммон»: машҳурликка эришгач, бўлиниб кетган гуруҳлар ҳозир қаерда?\nТошдан ошгача: Ўзбекистондан кимлар Гиннеснинг рекордлар китобига кирган?\n«Forbes» энг сахий миллиардерларни маълум қилди — рейтинг


Йил якуни: сарҳисоб ва режалар\nЯна бир йил ниҳоясига етди. Кўплаб режалар, мақсадлар, орзу-умидлар билан бошланган 2018 йил ютуқ ва муваффақиятлари, ўз ўрнида камчиликлари билан тарих зарварақларидан жой олди.\n“Фаол тадбиркорлик, инновацион ғоялар ва технологияларни қўллаб-қувватлаш йили” Ўзбекистон мусулмонлари идораси учун шунинг замирида Самарқанд вилояти вакиллиги учун ўта сермаҳсул йил бўлди. Ушбу йилда олдимизга қўйган кўплаб мақсадларимизга эришдик.\nДиний идорамиз мусулмон олами ичида янада кўпроқ обрў-эътиборга эришди. Буни муфтий ҳазратларининг дунёдаги энг машҳур 500 мусулмон рўйхатига киритилганлари, шунингдек, муфтий ҳазрат бошчилигидаги диний идорамиз делегацияларининг Франция, Испания, Россия каби давлатларда бўлиб ўтган халқаро анжуманларда иштирок этиши ҳам таъкидлаб турибди.\nХалқаро ислом академияси таъсис этилиши, Халқаро Ислом цивилизация маркази, “Вақф” хайрия жамоат фонди ташкил этилиши, Ҳадис илми мактаби номли олий диний таълим муассаси иш бошлагани юртимизда динимиз ривожи ва халқимизни ижтимоий қўллаб-қувватлашдаги жуда катта қадамлардан бири бўлди.\nЙиғилиш ва учрашувларнинг видое-семинар шаклда ўтказилиши ҳам тизимдаги муҳим янгиликлардан бири бўлди ва юртимиз бўйлаб барча диний соҳа вакилларини бир маърифат дастурхони устида бирлаштириш имконияти яратилди.\nЎзбекистон мусулмонлари идораси тизимидаги муваффақиятлар ҳақида янада кўплаб рақамларни келтиришимиз мумкин.\nБизнинг Ўзбекистон мусулмонлари идорасининг Самарқанд вилоят вакиллигида ҳам йил давомида салмоқли ишлар амалга оширилди.\nБиз йил давомида аҳоли турмуш тарзини ўтказиш, жамият орасидаги иллатларга қарши курашиш, ижтимоий, маънавий-руҳий жиҳатдан халқимизни қўллаб-қувватлаш ишларига катта эътибор қаратдик.\nСаъй-ҳаракатимиз натижаси ўлароқ, ўтган давр мобайнида имом хатиблар томонидан 13500 дан зиёд хонадон ўрганилди. Жиноятчиликнинг олдини олиш бўйича 6127та тадбир амалга оширилди.\nИИБ махсус ҳисобидан чиқарилган фуқаролар билан 2000дан зиёд якка тартибдаги суҳбатлар ўтказилган.\nЎрганишлар давомида аҳолининг муҳтож қатламига 308312900(уч юз саккиз миллион уч юз ўн икки минг тўққиз юз) сўм миқдорида моддий ёрдам кўрсатилган.\nАмалга оширилган маънавий-маърифий тадбирлар эса 8125 тани ташкил этади.\nШаҳар ва туман бош имом хатиблари билан ўтказаётган йиғилишларимизни сайёр шаклларда ҳам ўтказиб келмоқдамиз. Бу ўз навбатида жойлардаги масжидларнинг мавжуд ҳолатини ўрганиш ва камчиликларни бартараф этишда яхши натижалар бермоқда.\nФҲДЁ бўлимларида оила қуриш мақсадида ариза билан мурожаат қилган ёшлар ва ёш оила қурганлар билан 138 марта учрашувлар ўтказилган.\nЖойларда маҳалла муллалари мақомидаги кишилар отинойилар фаолияти тартибга олинди.\nИмом-хатибларнинг билим савиясини ошириш, касбий маҳорат ва дунёқарашини кенгайтириш мақсадида 2 марта ўқув-семинарлар ташкил этилди. Ҳар ҳафтанинг пайшанба куни ўтказилаётган “маънавият соати” ўқув-машғулотлари ҳам имом-хатибларимиз фаолиятининг муҳим бир бўлагига айланиб улгурди. Машғулотларни намунавий тарзда ўтказиш йўлга қўйилиб, имом-хатибларнинг ижод аҳллари билан учрашувлари ташкил этилди.\nВилоятда Калом ва Ҳадис мактаблари фаолият юритиб келмоқда.\n"Энг маърифатли имом – 2018" кўрик танловининг вилотимиз босқичи ғолиби, республика босқичида шарафимизни ҳимоя қилган Қўшработ туманидаги "Домло Омонулло" жоме масжиди имом хатиби Ғанижон Абиев гарчи, совринли ўринларни қўлга кирита олмаган бўлсада, чиқишлари муносиб эътироф этилиб, "Энг инновацион ёндашув" номинацияси бўйича тақдирланди.\nРеспубликамиз бўйича "Энг кўп обуна уюштирган имом" номинациясига Пастдарғом туманидаги "Нурул Ислом" жоме масжиди имом-хатиби Озод Назаров эга чиқди.\n2019 йил обунасини ташкил этишда ҳам ҳозирда вилоятлар ичида 3-ўринда кетмоқдамиз.\nЙил бошидан бери 3 та масжид қайтадан қурилиб, намозхонлар ихтиёрига топширилди. Янгидан қурилган таҳоратхоналар эса 7 тани ташкил этади. 8 та масжид капитал таъмирдан чиқарилди. Ҳозирда 25 масжидда турли ҳажмда таъмирлаш ишлари олиб бориляпти.\nПрезидентимиз ташаббуси билан ҳаётга татбиқ этилаётган "Обод қишлоқ" дастури доирасида Самарқанд вилояти Нуробод туманидаги қабристон ичида қолиб кетган “Жом ота” масжидини Қарши-Самарқанд трассаси ёнига кўчирилди ва йирик ҳажмдаги қурилиш ишлари олиб борилмоқда.\nВилоятимиз масжидларида ёрдамчи хўжалик сифатида 14 та китоб дўкони ташкил этилди.\nЙил бошидан бери имом хатиблар томонидан оммавий ахборот воситаларида 600 га яқин чиқишлар қилинган.\nКелгуси йилда ҳам янада самарали фаолият юритиш олдимиздаги энг олий мақсадимиз бўлиб, бу борада истиқболли режаларни амалга оширишни кўзламоқдамиз.\n28 декабр куни Президентимиз парламентга қилган мурожаатида 2019 йилга "Фаол инвестициялар ва ижтимоий ривожланиш йили" деб ном берилганини эълон қилдилар.\nБу номни ҳар бир соҳа ўзига мос равишда фаолиятига тадбиқ этмоғи керак. Биз бу йилда масжидлар ҳолати ва имом хатиблар фаолиятини такомиллаштирамиз.\nДемак, 2019 йилда:\n- таъмирга муҳтож масжидларни тўлиқ таъмирдан чиқариш;\n- атрофи деъвор билан ўралмаган масжидларни девор билан ўраш;\n- барча масжидлар кириш қисмига масжид номи ёзилган пештахта ўрнатиш;\n- барча масжидларнинг таҳоратхоналарини замон талабларига мос ҳолатга келтириш;\n- имом хатиб ва маъмурият хоналарини талаб даражасига олиб келиш;\n- шаҳар ва туман марказий масжидларида тадбирлар учун "мажлислар зали" ташкил этиш (Пастдарғом тумани мисолида) каби ишлар амалга оширилади.\nРадио ва телевидения учун интервью беришдаги бир хилликни йўқотиш мақсадида ҳар бир тумандан 2 ёки 3та имом хатиб тайёрлаб борилади ва интервью бериш ишларига жалб қилинади.\nШаҳар ва туман имом хатиблари орасидан тарғибот гуруҳлари шакллантирилади. Шу пайтгача саноқли имомларимиз ушбу ишга жалб этиб келинаётган эди. Янги йилдан эса тарғиботчи имомларимиз сафини кенгайтирамиз.\n2019 йилнинг январь ва февраль ойларида китобхонлик ойлиги ўтказилади ва ҳар бир бир имомга 5 дона китоб берилади ва шу китоблар асосида танлов ўтказилади.\nЯнги йилда ҳам аҳолининг ижтимоий ҳаётини ўрганиш ишларига катта эътибор қаратамиз. Ижтимоий долзарб муаммолар, оилавий ажримларнинг олдини олиш, ноқонуний никоҳлар рўй беришига йўл қаймаслик ишларига жиддий ёндашамиз.\nБугун 2018 йил якунланди. Шунинг сабабидан ўтган бир йилимизга боқяпмиз, сарҳисоб қиляпмиз, ютуқларимиздан севиниб, камчиликларимиздан хулосалар чиқаряпмиз. Демак, кўриниб турганидек, бу сана эски йилнинг тугаши ва янги йилнинг кириб келишидаги чегарадир. кишини ўтган умрини сарҳисоб қилиш, қилган ишларини инсоф тарозисига тортиб кўришга ундовчи имкониятдир. Бу кунни эътиқодга боғлаш, хурофотлар қаторига қўйиш шунчаки, мантиқсизлик холос. Зеро, бизни сарҳисоб қилишга ундайдиган бу кундан оқилона фойдаланиш ҳақиқий мўъминларга хос сифат ҳисобланади. Шу ўринда ҳазрати Умар розияллоҳу анҳунинг: "Ҳисоб-китоб қилинишингиздан олдин ўзингизни ўзингиз ҳисоб-китоб қилинг. Амалларингиз тортилишидан олдин ўзингиз тортинг", деган сўзларини эслаш ўта ўринли бўлади.\nЯнги йилда ғайрат ва шижоат, меҳнат, садоқат ила биргаликда дин ва халқ хизматида олий марраларни забт этишимизда Аллоҳ таоло барчамизга мададкор бўлсин.\nЗайнидддин домла Эшонқулов,\nКиритилган вақти: 31/12/2018 00:00; Кўрилганлиги: 959\nМатериал манзили: https://www.sammuslim.uz/press/news/yil-yakuni-sarhisob-va-rejalar\nЧоп этилган вақт: 24/09/2021 22:57


«Халқаро Амнистия» ташкилоти АҚШ ҳукуматининг қийноқларни тўхтатиш мажбуриятларини бажармаётганлигидан хавотир билдирди\n28 январ 2021, Тошкент вақти: 06:53\n«Халқаро амнистия» инсон ҳуқуқлари ташкилоти ўзининг навбатдаги ҳисоботини эълон қилди. Ҳужжатда АҚШ ҳукумати ҳарбий маҳбусларга нисбатан қийноқларни қўллашда ва Женева Конвенциясининг қатор моддаларини бузишда айбланади. АҚШда бўлиб ўтадиган президентлик сайловларидан бир ҳафта олдин чиққан бу ҳисоботда Президент Жорж Буш маъмурияти қаттиқ танқид қилинади. Ҳужжатда таъкидланишича, АҚШ ҳукумати инсон ҳуқуқларини ҳимоя қилувчи қонунларни четлаб ўтишга ҳаракат қилган.\n«Халқаро амнистия» инсон ҳуқуқлари ташкилоти Америка Қўшма Штатлари ҳукуматини, ташкилотнинг сўзи билан айтганда, «уруш кайфияти»ни рағбатлантирганликда айбламоқда. Ҳисоботда айтилишича, бундай кайфият ҳарбий маҳбусларни қийноққа солиш ва Женева Конвенцияси моддаларининг бузилишига олиб келган.\n«Халқаро амнистия» ташкилоти мазкур ҳисоботни АҚШдаги президентлик сайловидан бир ҳафта олдин эълон қилиши муаллифларнинг асл мақсадлари сиёсий эмасмикин, деган саволларни туғдириши мумкин. Озодлик радиоси ташкилотнинг матбуот котиби Брендан Паддидан бу масалани изоҳлаб беришни сўради.\nПаддига кўра, ҳисоботни АҚШдаги президентлик сайловидан бир ҳафта олдин эълон қилишдан мақсад президентликка номзодларга мурожаат қилиб, келажакда ҳарбий маҳбусларни қийноқларга солишга барҳам беришга чақиришдир.\n«Абу-Ғрайбдаги можаролар ошкор этилганига олти ой бўлди. Биз бу воқеани кузатиб бордик ва президент маъмурияти ҳалигача бундай қийноқларнинг бошқа қайтарилмаслиги учун ҳамма чораларни кўрмаётганлигидан жуда ҳавотирдамиз. Биз АҚШдаги президентлик сайловига таъсир ўтказмоқчимиз, лекин одамлар ўйлаётгандай тарзда эмас. Биз президентликка номзодларнинг иккаласига ҳам мурожаат қилиб, уларни қийноқларга барҳам беришга чақирмоқчимиз”, - дейди «Халқаро амнистия» вакили.\nТашкилот ҳисоботида айтилишича, БМТ 1985 йилда қабул қилган қийноқларга қарши конвенцияни имзолаган давлатлар қийноқларга «тоқатсизлик» сиёсатини олиб бориш мажбуриятини олган, лекин АҚШ бу мажбуриятларга очиқдан-очиқ амал қилмаяпти.\n«Халқаро амнистия» ташкилотининг таъкидлашича, АҚШ терроризмга қарши курашиш йўлида ҳарбий маҳбусларни қийноқларга солиш ва уларга шафқатсиз муносабатда бўлишга шароитлар яратиб берган.\nБағдоднинг Абу-Ғрайб қамоқхонасида юз берган воқеалар ошкор этилганидан бери бир нечта АҚШ аскари ироқлик маҳбусларни қйинаганликда айбланиб, уларга қамоқ жазолари белгиланган. Лекин ҳалигача бошқа бир муҳим масала – ҳарбий қўмондонлик ёки ҳукуматнинг юқори лавозимли амалдорлари қийноқларга шароит яратиб бергани учун жавобгарми, йўқми, деган масала кўриб чиқилган эмас. «Халқаро амнистия» ташкилотининг хулоса қилишича, демак, келажакда қийноқларга барҳам бериш учун кўп нарса қилинмаяпти.\nТашкилот вакилининг Озодлик радиосига айтишича, инсон ҳуқуқлари қўмитаси АҚШ ҳукуматига бир қатор тавсиялар берган.\n«Уларнинг ичида иккита аниқ тавсия бор. Биринчидан, ҳозир АҚШ ҳукумати қийноқларга қарши эканлигини биз хоҳлаганчалик аниқ билдирмаяпти. Улар қийноқларга қарши эканлигини айта туриб, бошқа томондан қийноқларни тор маънода тавсифлашга ва баъзи нарсаларни, масалан, «босим қилиш ва мажбурлаш»ни, қийноқлар тавсифидан чиқаришга ҳаракат қиляпти. Лекин буларни қийноқ ёки ҳеч бўлмаганда шафқатсизлик, деб аташимиз мумкин. Ҳукумат қийноқларга қарши эканлигини очиқ ва аниқ айтиши керак. Иккинчидан, ҳукумат ҳозир қўлланилаётган амалиётларни кўриб чиқиши керак. Ҳозир Ироқдан бизни хавотирга солаётган хабарларни олмоқдамиз. Эшитишимизча, у ерда кўпчилик ҳарбий маҳбусларни яширин ҳолда номаълум йўналишларда олиб кетишаётган экан”, - дейди Брендан Падди.\nУнинг айтишича, охирги ойларда Қўшма Штатлардаги бир нечта газетада АҚШ назоратидаги ҳарбий маҳбуслар қийноқларни ман этмайдиган учинчи мамлакатларга олиб кетилаётгани ҳақида хабарлар берилган. Бу эса, АҚШ БМТнинг қийноқларга қарши конвенциясини имзолаган бўлса ҳам, ундаги моддаларни ўз фойдасига талқин қилаётгани, яъни бузаётганлигидан далолат беради.\n«Халқаро амнистия» ташкилоти ўз ҳисоботида АҚШ ҳукуматини, ҳарбий маҳбусларни яширин жойларда ёлғиз сақлаш амалиётидан воз кечиш ва барча ҳарбий маҳбусларга ҳуқуқий маслаҳат, қариндошлари ва шифокорлар билан учрашиш имкониятини беришга чақиради. «Иккиюзламачилик» сиёсатини қўллаш АҚШнинг инсон ҳуқуқларини ҳимоя қилиш борасидаги ҳаракатларининг ишончлилигига путур етказаётганлигидан огоҳлантиради.


Тожикистонда ўлдирилган боланинг қариндошлари воқеани «олдиндан ўйлаб топилган» деб даъво қилмоқда\nТожикистон Бош прокуратураси терговчилари Рашт шаҳрининг 21 ёшли фуқаросининг ўлдирилишини текширмоқда. Алиризо 11 июль куни Рашт вилоятининг Яшм қишлоғидаги можаро пайтида ўлдирилган.\nҲозирги кунга қадар марҳумнинг икки қишлоқдоши қотилликда гумон қилиниб ҳибсга олинган, бироқ Алиризонинг қариндошлари қотиллик «қасддан қилинган» ва «камида беш кишининг иши» бўлганини айтишади.\nДастлаб бу иш Рашт тумани прокуратураси томонидан текширилган. Бироқ, Алиризонинг қариндошлари президент маъмурияти ва Мажлиси Миллийига шикоят қилганидан сўнг, Бош прокуратура текширишни бошлади.\n«Июль ойи охирида президент маъмурияти Бош прокуратурага ишни текширишни ва натижалар тўғрисида ҳисобот беришни топширди», — дейди Алиризонинг отаси Зубайдулло Худоёров.\nТожикистон Бош прокуратурасидаги манбанинг 10 август куни Озодлик радиосига айтишича, дастлабки тергов аллақачон бошланган ва улар иш материалларини Рашт туман прокуратурасидан олган. Унинг сўзларига кўра, улар Алиризонинг отаси Зубайдулло Худоёровни ҳам тинглашган.\nЎлдирилган йигитнинг отаси 10 август куни Озоди радиосига берган интервьюсида бу ҳақиқатни тасдиқлади. Унга иш материаллари билан танишгандан сўнг терговчи тайинланишини ваъда қилишди.\nСуҳбатдошнинг сўзларига кўра, у президент, парламент юқори палатаси спикери ва президент маъмурияти раҳбарига юборган баёнотида, Рашт вилояти прокуратураси томонидан ишни тергов қилишдан норозилигини билдирган.\nВоқеадан кейин гумонланувчи сифатида Рашт вилоятида яшовчи Зафар Насриддин ушланган ва унга нисбатан жиноят иши қўзғатилган. Зафарнинг қариндошлари уни «руҳий касал», қотилликнинг ўзи «бахтсиз ҳодиса» деб аташади. Уларнинг сўзларига кўра, бошқа болалар жиноятга шерик бўлмаган.\nАлиризонинг қариндошлари қотиллик «қасддан қилинган» ва камида беш киши иштирок этганини, «улар ҳозир Зафар Насриддиннинг орқасида яширинган», деб даъво қилишади.\nИкки ҳафта олдин Рашт тумани прокуратураси Алиризони ўлдиришда гумон қилинаётган иккинчи гумондор Ражабали Хомидовни ҳибсга олди ва унга эҳтиётсизлик жиноятини содир этди.\nАввалроқ Худоёровлар оиласи ижтимоий тармоқларда Алиризонинг ўлдирилишига алоқадор бўлган шахсларнинг исмларини эълон қилган эди. Улар бу одамлар ва уларнинг қариндошлари билан ер юзасидан узоқ вақт жанжаллашганликларини ва эҳтимол, бу жанжал оқибатида бўлганини даъво қилишади.\nРашт университети талабаси Алиризо Худоёров 13 июль эрталаб дафн қилинди. У Социал -демократик партиянинг Рашт вилояти бўлими раҳбари Фарҳод Худоёров ва ижтимоий тармоқ фаоли Жунайдулло Худоёровнинг жияни эди.


Шина ишлаб чиқарувчи Nokian қаллобликда айбланди - Автомобильные новости UZ - Скачать музыку бесплатно новинки музыки 2016-2017\nШина ишлаб чиқарувчи Nokian қаллобликда айбланди\nШу кунларда Финландиянинг Kauppalehti газетаси текширув ўтказди. Экспертлар покришка сотиб олиб, синаб кўргач, уни Nokian компаниясининг ўзи ўтказган тест натижаси билан солиштиришди. Шиналар пишиқлиги орасидаги фарқ сезиларли эди. Бу воқеа тегишли нашрда ёритилгач, изоҳ тариқасида “Тест учун ишлаб чиқарилган шиналар савдодаги шиналарга нисбатан пишиқроқ. Ҳозир бундай хатти-ҳаракат тақиқланади, буюртма шиналардан фойдаланишга ўтган йилиёқ нуқта қўйилганига кафолат бераман”, деди Рейтерсга Nokian Tyres ижрочи директори. Бу дудмал изоҳ харидорларни қониқтирмаганлиги табиий. Машмаша тарқалиб кетиши биланоқ, биржада Nokian акциялари нархи 7,3 фоизга пастлаб кетди. Бу ҳафтадан янада пасайиши кутилмоқда. Nokian Tyres Скандинавиядаги шина ишлаб чиқарувчи энг катта компания саналади. Қароргоҳи Нокиа шаҳрида жойлашган. Компания 1988 йилда фаолиятини бошлаган. Ҳозирда Европа, МДҲ ва Шимолий Америкага маҳсулотларини етказиб беради. 2015 йилда ялпи савдо айланмаси 1,4 млрд долларни ташкил этди. - деб хабар бермоқда Carzone.uz нашри.


Помидор экинларида озиқа элементларининг етишмаслиги ва уни бартараф етиш | Агро-Олам.Uz\nБош саҳифа Деҳқончилик Помидор экинларида озиқа элементларининг етишмаслиги ва уни бартараф етиш\nПомидор экинларида озиқа элементларининг етишмаслиги ва уни бартараф етиш\nҚуйида сизнинг эътиборингизга помидорларда турли хил озиқа элементларининг етишмаслиги ҳоллари ва бундай етишмасликлар экинда қандай аломатлар орқали намоён бўлишини акс эттирувчи, ўрнак расмлар билан берилган маълумотларни тақдим этамиз. Бу ерда сиз помидор экинидаги ташқи белгиларга кўра қайси микроэлементларнинг етишмаётганлигига оид ташхис қўйиш имкониятини берувчи маълумотлардан ташқари, озиқа элементлари етишмаслигини бартараф этиш йўллари билан ҳам танишишингиз мумкин. Умид қиламизки, ушбу маълумотлар сизларнинг кўпроқ ва сифатлироқ помидор ҳосилини олишингизга ёрдам беради.\nАзот етишмаслиги (N)\nПомидорнинг эски баргларини четлари куйиб, сарғаяди, тўкилади. Экинлар узайиб нимжон кўринишга эга бўлади, барглар майдалашиб сариқроқ тусли оч яшил ранг олади, поя юмшаб қолади. Баргнинг қуйи қисмидаги томирлари қизғиш-кўкимтир рангда бўлади.\nАзотли ўғит билан помидорларни озиқлантириш. Масалан, мочевина билан озиқлантириш (10 литр сувга 1 ош қошиқ миқдоридаги аралашма тайёрланади).\nФосфор етишмаслиги (P)\nПомидорларнинг барглари ва поялари кўк тусли тўқ-яшил рангга киради, эски баргларнинг қуйи тарафлари сиёҳранг тус олади. Барглар ич тарафга қараб буралади, поя қаттиқлашиб синувчан ҳолга келади, илдизлар заифлашади. Барглар ва поя сиёҳранг бўлиб қолиши мумкин. Барглар юқорига кўтарилиб, пояга ёпишади.\nПомидорларни таркибида фосфор бўлган ўғит билан озиқлантириш. Озиқлантириш аралашмасини тайёрлаш учун 1 стакан суперфосфатга 1 литр қайнатилган сув қуйиб, 8-12 соатга дамлаб қўйиш лозим. Олинган дамламани 10 литр сувда аралаштириб, ҳар бир туп остига 0.5 литрдан қуйиб чиқиш лозим.\nКалий етишмаслиги (K)\nПомидорларнинг ёш баргалари найсимон шаклда ичкарига қараб буралади, эски барглар эса сарғаяди, четларидан қурийди. Аввал барглар тўқлашади, кейин атрофларида сариқ-жигарранг доғлар пайдо бўлади ва улар аста-секин катталашиб, барг атрофида ҳошияни ҳосил қилади.\nКалийли селитра аралашмаси билан (1 ош қошиқ ўғитни 10 литр сувга аралаштирилади) ҳар бир туп остига 0.5 литрдан қуйиб озиқлантириш, хлорли калий аралашмаси (1 чой қошиқни 1 литрга аралаштирилади) баргларга сепилади.\nМагний етишмаслиги (Mg)\nПомидор барглари юқорига қараб букилади ва томирлари ораси сарғайиб бошлайди.\nБарг орқали нитрат-магний аралашмаси билан озиқлантириш (10 литр сувга 1 чой қошиқ миқдорида) яхши ёрдам беради (баргларга сепиш) ёки ўша нисбатда тайёрланган инглиз тузи аралашмасини сепиш мумкин.\nРух (цинк) етишмаслиги (Zn)\nПомидор баргларида кулранг-қўнғир рангдаги турли катталикда доғлар пайдо бўлади, доғлар барг томирларига ҳам ўтади. Барг четлари юқорига қараб буралади, барглар қуриб, ўла бошлайди. Янги пайдо бўлаётган баргчалар жуда кичкина бўлиб қолади, улар майда сариқ доғчалар билан қопланиши мумкин.\nБарг орқали озиқлантириш учун рух сульфати (сульфат цинка/сернокислый цинк) аралашмаси (10 литр сувга 5 грамм миқдорида) қўлланилади.\nМолибден етишмаслиги (Mo)\nБарглар очлашади, сарғаяди, четлари тепага қараб буралади. Барг томирлари орасида сариқ доғчалар пайдо бўлади, томирларда ўзгариш бўлмайди.\nМолибден етишмаслиги камдан кам ҳолларда юз беради. Агар барча белгилар молибден етишмаслигига ишора бераётган бўлса, у ҳолда помидорларни 0.02% ли молибдат аммоний аралашмаси билан озиқлантириш мумкин (10 литр сувга 2 грамм миқдорида).\nКальций етишмаслиги (Ca)\nЁш барглар учларидан куйгандек бўлади, уларда оч сариқ доғлар пайдо бўлади. Эски баргларни рангги эса аксинча тўқ-яшил бўлиб бошлайди. Ҳосилнинг (меваларда) уч (юқори) тарафидан чириш пайдо бўлади- юқори тараф қораяди ва қуриб бошлайди.\nКалцийли селитра билан баргдан озиқлантириш тавсия этилади (10 литр сувга 20 грамм миқдорида).\nБор етишмаслиги (B)\nГуллар мева тугмасдан тўкилиб бошлайди. Ўсимликларнинг учлари (юқори қисми) пастга қараб буралиб қолади, юқоридаги барглар оч яшил рангга киради, уч қисмдан асосга қараб буралиб бошлайди. Баргларнинг асосий томирларини рангги тўқлашади. Барг синувчан бўлиб қолади. Кўп шохчалар (бачкилар) пайдо бўлади, асосий ўсиш нуқтаси эса ўлади.\nОдатда бор етишмаслиги ўсимликнинг мева туга олмаслигида намоён бўлади. Шунинг учун гуллаш вақтида баргларга бор кислотаси аралашмасини сепиб туриш тавсия қилинади (10 литр сувга 5 грамм миқдорида).\nОлтингугурт етишмаслиги (S)\n9-nedos-sera-lat88.jpg (15 KB)\nОлтингугурт етишмаслиги белгилари азот етишмаслиги аломатларига ўхшаб кетади: сариқ рангга ўтиб бораётган баргларнинг оч яшил рангги, қизғиш-кўк томирлар. Бироқ олтингугурт етишмаслиги аввал ёш баргларда намоён бўлади (азот етишмаслигида тескариси бўлади) ҳамда ўсимлик пояси юқалашиб кетади – поя нозик, синувчан ва тахтасимон бўлиб қотиб қолади.\nБарглардан сулфат магний аралашмасини сепиш ёрдам беради (1 литр сувга 1 грамм миқдорида).\nТемир етишмаслиги (Fe)\nБарглар асосидан бошлаб яшил-сариқ, лимон-сариқ, сариқ ёки ҳатто оқ рангга киради. Барг томирлари яшил рангда қолади. Ўсимликни юқори қисми сарғаяди. Туп ўсиши секинлашади.\nБарглардан темир купороси/темир сулфати (железный купорос/сульфат железа) аралашмаси билан озиқлантириш тавсия этилади (10 литр сувга 5 грамм).\nМис етишмаслиги (Cu)\nБарглар сўлиган кўринади, найча бўлиб ички тарафга қараб буралади, учлари оқаради. Ёш барглар майдалашади, кўк-яшил тус олади. Новдалар заифлашади, гуллар тўкилади.\nБаргларга кўктош (медный купорос) аралашмаси сепилади (1-2 грамм 10 литр сувга аралаштирилади).\nМарганец етишмаслиги (Mn)\nЁш барглар асосидан сарғайиб бошлайди, шу билан бирга барг томирлари ҳар хил рангга эга бўлади. Барг чипор (ола) ва мозайкали бўлиб қолади.\nБарглардан марганец сулфати (сульфат марганца/ сернокислый марганец) аралашмаси билан озиқлантириш орқали бартараф қилинади (5 граммни 10 литр сувга аралаштирилади).\nХлор етишмаслиги (Cl)\nЁш барглар яхши ривожланмаган, томирлар орасида сариқ доғларга эга бўлган бузилган шаклда бўлади. Юқоридаги баргларнинг сўлиши кузатилиши мумкин.\nПомидорларда хлор етишмаслиги камдан кам ҳолларда кузатилиши мумкин. Бу ҳол хлорли калий аралашмасини (1 чой қошиқни 1 литр сувга аралаштирилади) баргларга сепиш билан бартараф этилади.\nШуни билингки, азот, фосфор, магний, калий ва рух (цинк) элементларининг етишмаслиги аввал тупнинг қуйи қисмидаги барглардан ўзларини намоён қилиб бошлайди. Бироқ қолган барча микроэлементларнинг етишмаслиги тупнинг юқори қисмидаги ёш барглар ва янги новдаларда яққолроқ кўринади.\nАгар сиз помидор етиштиришда минерал ўғитларни ишлатишни истамасангиз, унда қуйидагиларни билиб қўйинг:\n· азотли ўғитлар сифатида мол, товуқ гўнгини, яшил (барра) ўтни ачитиб (настой) бериш, гранулали биогумус ва компост бериш мумкин;\n· ўсимликларни калий ва фосфор билан таъминлаш учун уларни илдиздан ва барглардан ёғоч кули билан озиқлантириш мумкин. Бундан ташқари асосида гуматлар бўлган ўғитлар билан озиқлантириш мумкин;\n· тупроқ таркибида калций миқдорини ошириш учун ерга майдаланган тухум пўстлоқларини солиш лозим;\n· мис етишмаслигида помидор тупини ёнига бир бўлак мис симни суқиб қўйиш мумкин.\nМанба: dachnye-sovety.ru dehqon.uz


Уйқу – неъмат\n- Янв 14, 2018\nБиласизми, дунёда бир неъмат борки, унинг қанчалик бебаҳо эканини тил билан таърифлаб, сўз билан сайқаллаб, гап билан англата олмайсиз.\nБу неъмат билан жуда кўп ишларга қодир бўламиз.\nБу неъмат билан онгу шууримиз тиниқлашади, танамиз кучга тўлади. гўёки кўм-кўк мусаффо сувда юзимизни ювганимиз каби руҳимиз теран тортади.\nБу неъмат бизни кўзларимизга инганда, танамизни оғушига олганда, узоқларда юрган яқинларимизни, меҳрибон волидамизни... Раббимиз кимники кўришга муяссар айласа уларни тушимизда кўрамиз.\nБу неъмат билан дунё кезамиз, дунё кўрамиз.\nБу неъмат билан Аллоҳ таоло карам қилса, Сарвари коинотимиз, шафоатчимиз, отамиздан-да, онамиздан-да жонкуяримиз Расулуллоҳ соллаллоҳу алайҳи васалламни кўрамиз.\nБу неъматнинг қадрига қачон етамиз, қачонки, кўзимиздан уйқу қочганда, танимизни оғир бир ҳолсизлик қамраб олганда, кун бўйи лоҳас бўлиб юриб, бошимизга қаттиқ оғриқ чўкканда, тонггача қорачиқларимизга бу азиз неъмат инмаганда...\nУйқусизлик дардлар ичида энг оғири. Зеро, Аллоҳ таоло Қуръон каримнинг Набаъ сурасида “Уйқуларингизни (бадан ва асабларингиз учун) ором қилдик” (9-оят), деб бизга уйқунинг буюк бир ҳикмат эканини баён қилган. Пайғамбар соллаллоҳу алайҳи васалламнинг “Зеро, мўминнинг уйқуси ҳам ибодатдир”, деган муборак сўзларидан шуни англаб етамизки, уйқу – неъмат. Неъмат бўлганда ҳам неъматлар ичра энг гўзали, энг ширин ва тотлиси, ложувард бир қимматбаҳо тош каби ўзига тортувчи ажойиб бир неъмат экан. Бунинг адоси фақат Шукр, Ҳамд, Зикр билан қилиниши, кечалари бу неъмат кўзимизни тарк қилганда, Яратганга илтижо қилиб, тавба-ю истиғфор айтиб, уйқусизлик азобига дучор қилмаслигини сўрашимиз; яна унга ҳаддан ортиқ кўнгил қўймаслигимиз, узун тунлар фазилатидан фойдаланиб, тунларнинг бир қисмини ибодат билан ўтказишимиз нур устига аьло нур бўлади.\n2429 марта ўқилди\nДругие материалы в этой категории: « Ватанга муҳаббат – энг муқаддас туйғу\tВатанга хизмат–олий саодат »


Иш ҳафтасини тўғри бошлаш учун 5 тавсия\n20:48 / 18.04.2016\nСиз хоҳ талаба бўлинг, хоҳ оддий ишчи ёки йирик тадбиркор – душанба куни иш бошлашингиз осон бўлмаса керак.\nҚуйидаги оддий тавсиялар ёрдамида "оғир душанба"ни нафақат енгиллаштириш, балки унумлироқ қилиш ҳам мумкин.\nДеярли барчамиз дам олиш кунларини интиқлик билан кутамиз. Шубҳасизки, дам олиш кунлари ҳордиқ чиқариш учун жуда муҳим. Бироқ айнан биз ҳафта давомида бажаридиган ишимиз эвазига маош оламиз, мақсадимизга яқинлашамиз. Душанба ажойиб иш ҳафтасининг аввали бўлиши мумкинлигини доим ҳам англайвермаймиз. Хўш, душанба кунлари меҳнат қилишга одам ўзини қандай ундаши мумкин? Қуйида ёдда сақлаш фақат фойда келтирадиган 5та маслаҳат келтирилади.\n1. Якшанба куни ухлашга эртароқ ётиш\nДушанба куни ишдан чиндан ҳам завқ олиш учун яхшилаб дам олишга улгуриш жуда муҳим. Албатта меъёрида ухлашга ҳаракат қилинг, айниқса дам олиш кунларида. Душанба куни кўтаринки руҳда иш бошлаш учун якшанба куни камида тўққиз соат ухлаш зарур. Бу кунингизни, айниқса тонгни, бутунлай ўзгартира олади. Яхши дам олсангиз янги ҳафта бошланганига хурсанд бўласиз.\n2. Ишларни аввалдан режалаштириш\nКўпчилик душанба куни нима билан шуғулланишини тасаввур ҳам қила олмайди. Ҳафта давомида нима билан шуғулланишини биринчи иш куни бошлангандан кейингина ўйлай бошлайди. Ўз ишига “муҳаббат” уйғотишнинг ишончли усули бу – дам олиш кунларидаёқ ҳафтани режалаштириб қўйиш. Тузилган график сизни муҳим ишлар кутаётгани эслатади ва тонгда уйғонишга истак туғдиради.\n3. Нега ишлашга хоҳиш йўқлигини тушунишга уриниб кўриш\nНафақат душанба, балки бошқа кунлари ҳам меҳнат қилишга иштиёқ йўқлигини ҳис қилганмисиз? Шундай бўлса, бунинг сабабини аниқлаш жоиз. Балки эркин ишлашингизга ишхонангиздаги муҳит халал берар? Балки кўнглингиз нотинчдир? Муаммони аниқлагач, унга ечим топишга уриниб кўринг. Масалан, ўта толиққан бўлсангиз, таътил оларсиз? Кўнгилочар машғулот, ҳобби билан шуғулланиш ҳам стресслардан ҳимоя қилади.\n4. Дам олиш кунларида дам олиш\nДам олиш кунларида чарчоқларни чиқармаган бўлсангиз, бу руҳий ҳолатга салбий таъсир кўрсатади. Афсуски, душанба куни ишлашга яроқсиз толиққан одамларни тез-тез учратиш мумкин. Иш ҳафтасидан кейин нега яхши дам ололмаганингизга сабаб, ишдан тўлиқ узилмаганингиз бўлиши мумкин. Хатто дам олиш кунларида ҳам асосан хизмат билан боғлиқ ишлар билан шуғулланишда давом этасиз. Ваҳоланки, ўзи учун вақт ажратиш жудаям фойдали, айниқса доим иш билан бўладиганлар учун. Ишдан вақтинча узилиш душанба куни янги кучлар билан самарали меҳнат қилишга замин яратади.\n5. Муносиб иш либосини танлаш\nҲеч ўйлаб кўрганмисиз, нега йирик корхоналар ишчиларидан расмий кийинишни талаб қилади? Одамлар вазиятга қандай кийинганига қараб муносабатда бўлиши исботланган. Ўзингиз ҳам сезгандирсиз, одам расмий кийинганда гапириши, юриш-туриши ўзгаради. Бу иш самарасини ошириш учун оддий ва самарали усул ҳисобланади. Ўзингизни қулай ҳис қиладиган кийим танланг. Душанба куни кийганингизда ўзингизни чиройли ҳис қиладиган кийимни кийиш ҳам яхши фикр.\nДушанба оғир кунлиги онгимизга сингиз кетган. Аслида меҳнат қилиш учун барча кунлар қулай. Ишлашга ундовчи сабабларни истаганча келтириш мумкин. Ушбу соддагина маслаҳатлар сизга асқатишига ишонамиз.


379 оила яраштирилди, 3.09 млрд. сўмлик алимент қарздорлиги ундирилди - zarnews.uz\nМажбурий ижро бюроси Самарқанд вилоят бошқармасига энг кўп мурожаатлар алимент ундируви ва моддий таъминлаш билан боғлиқ ижро ҳужжатлари бўйича келиб тушмоқда. Шу сабабли ҳар бир туманда ҳамкорликдаги “Яраштириш ойлиги” чора-тадбирлар режаси ишлаб чиқилди. Нотинч, ажрашиш учун мурожаат қилган ёки ажрашган оилалар, алимент тўловчилар ҳамда уларнинг собиқ турмуш ўртоқлари иштирокида самарали учрашувлар ўтказилди. Ажримлар сонини камайтириш, оилаларни яраштириш ёки ажрашган оилаларни тиклаш ишларида фаол иштирок этиш бўйича чора-тадбирлар амалга оширилди.\nТадбирлар давомида 379 оила яраштирилди. Қидирувда бўлган 20 нафар қарздорлар топилди. Ўтказилган меҳнат ярмаркаларида 226 нафар қарздорлар ишга жойлаштирилди. 3.09 млрд. сўмлик қарздорлардан алимент қарздорлиги ундирилди. Алимент тўлашдан икки ойдан ва ундан ортиқ вақт мобайнида буйин товлаб келган 78 нафар қарздорларга нисбатан Маъмурий жавобгарлик тўғрисидаги кодекснинг 474-моддаси билан маъмурий ҳуқуқбузарликка доир ишлар қўзғатилди ва тарғибот тадбирлари ўтказилиши натижасида 432 та алимент ундириш ҳақидаги ижро ҳужжатларининг камайишига эришилди.\nБола учун тўланадиган алимент миқдори қанча бўлишини биласизми?


70 дюймли дисплей мактаб доскаларини ўрнини эгаллаши мумкин\n15:24 / 29.06.2016\nDell компанияси мактаб ва идораларда ишлатиладиган, бўр ёки магнит-маркер билан ёзилувчи доскаларни "таътил"га чиқариб, унинг ўрнига янги 70 дюймга эга C7017T сенсорли мониторидан фойдаланишни таклиф қилмоқда. Мазкур электрон доска бир вақтда тегинувчи 10 та қўл вазифасини бажара олади.\nТўпламга иккита стилус ва йўқолишларни олдини олиш учун экраннинг магнит четида жойлашинувчи масофавий бошқарув пульти киради. Мазкур доскада ёрқинлик, ёритгич узатилиши ва хонадаги шароитга мувофиқ, дисплей кўриш бурчагини созлаш имкони мавжуд. Сенсорли Full HD панель нурланишга қарши қоплама, компьютерни ёқиш учун HDMI, VGA, RS232, RJ 45 интерфейслари, шунингдек, опциональ симсиз модулларга эга.\nЯнги қурилманинг асосий тўплам билан биргаликдаги нархи нақд 5 минг долларни ташкил этади. Бироқ C7017T монитори Microsoft компаниясининг 84 дюймли Surface Hub моноблокидан анча арзонроқдир. Dell сенсорли мониторига уланувчи мактаб/идора компьютерларининг нархи 10 минг доллардан ошмайди.


Ҳаётхон Ортиқбоевани туғилган куни билан табриклаймиз! | Ўзбекистон Халқ демократик партияси\nҲаётхон Ортиқбоевани туғилган куни билан табриклаймиз!\n2019-10-10 12:10:56 1703\nБугун Халқ демократик партиясининг фаол аъзоси, Ёзувчилар уюшмаси Сирдарё вилояти бўлими раҳбари, Ўзбекистонда хизмат кўрсатган маданият ходими Ҳаётхон Ортиқбоева туғилган кунини нишонлаяпти.\nҲ.Ортиқбоева 1946 йил 10 октябрда Гулистон туманида туғилган. Меҳнат фаолиятини мактабда ўқитувчиликдан бошлаган. “Сирдарё ҳақиқати” ҳамда “Гулистон янгиликлари” ‒ “ Гулистанские новости” газеталарида бош муҳаррир ўринбосари, бош муҳаррир вазифаларида ишлаган.\nҲаётхон Ортиқбоева таниқли ижодкор. Унинг “Феруза оқшомлар”, “Кўклам эртаклари”, “Ҳумолари қайтган юрт”, “Не бахт бу дийдор”, “Ой қўнган айвон” шеърий тўпламлари чоп этилган.\n2004-2009 йилларда Олий Мажлис Сенати аъзоси бўлган, 2009- ва 2014-йилги сайловларда партиямиздан халқ депутатлари Вилоят кенгаши депутатлигига сайланган.\nҲ.Ортиқбоева 2004 йил Ўзбекистонда хизмат кўрсатган маданият ходими унвони, 2008 йил “Эл-юрт ҳурмати” ордени билан тақдирланган.\nПартиядошимизга мустаҳкам соғлик, оилавий хотиржамлик ва келгуси фаолиятида улкан муваффақиятлар тилаймиз!


Дилафрўз Қурбонова. Соҳибқироннинг ҳарбий санъати | www.ziyouz.uz\nБош саҳифа Илм ва фанТарихДилафрўз Қурбонова. Соҳибқироннинг ҳарбий санъати\nЧоп этилган 11.09.2014 МуаллифZiyouz.uz\nҲарбий санъат тарихи соҳибқирон Амир Темурни ҳақли равишда жаҳоннинг энг буюк саркардаларидан бири сифатида эътироф этади. Буюк бобомизнинг ҳарбий истеъдоди асосан икки йўналишда: моҳир ҳарбий ташкилотчи ва атоқли саркарда сифатида ёрқин намоён бўлган. Амир Темур тузган армия ўта интизомли бўлиб, саркарда муҳораба чоғи қўшин қисмларини санъаткорона бошқаришга, жанг тақдири ҳал бўладиган жойларга ҳарбий кучларни ўз вақтида усталик билан йўллашга, ҳар қандай тўсиқ ва ғовни тадбиркорлик билан ошиб ўтишга, лашкарнинг жанговар руҳини зарур даражада сақлашга муяссар бўлган. Қўшинлар таркиби Мовароуннаҳр, Дашти Қипчоқ, Хуросон, Эрон, Бадахшон, Мўғулистон, Хоразм, Мозандарон, Жата сингари жойлардан йиғилган аскарлардан иборат эди. Қўшин сон жиҳатдан аниқ ва пухта ташкил қилиниб, унинг жанговар тартиби жангдан-жангга такомиллашиб борган, армия энг илғор қурол-аслаҳалар билан қуролланган, қисмлар бир-биридан кийим-боши, байроғи ва туғи билан фарқланган. Бу жанг пайтида қўшинни бошқаришда қўл келган.\n«Темур тузуклари»да таъкидланишича, сафар чоғида оддий аскарларнинг ҳар ўн саккизтасига битта чодир берилган. Ҳар бир жангчи иккита от, ёй, совут, қилич, жуволдиз, қоп, ўнта нина, арра ва тери халтага эга бўлган. Сара жангчиларнинг ҳар бештаси бир чодирга жойлашган. Уларнинг ҳар бири дубулға, совут, қилич, ўқ-ёй, садоқ ва буйруқда кўрсатилган миқдорда от билан таъминланган. Ҳарбий санъат сир-асрорини билган, душман сафини пароканда қилиш йўл-йўриғини яхши эгаллаган, мушкул пайтларда дадил ҳаракат қиладиган, ҳеч қандай тўсиқдан тап тортмайдиган, қўшинда содир бўлиши эҳтимолдан холи бўлмаган тартибсизликни вақтида бартараф эта оладиган ёвқур ва моҳир жангчиларгина Темурбек томонидан лашкарбошиликка қўйилган.\nСоҳибқирон бобомиз ўз қўшинининг ҳарбий такомилига катта эътибор бериб, “амир ва амирул-умаро”, яъни “бош амир” каби юқори даражали ҳарбий унвонлар жорий этади. Шу каби олий даражали унвонларга эга бўлган иқтидорли саркардаларга у ҳатто вилоят ҳокимлиги ёки ноиблигини инъом этган.\nЛашкар “туман” – ўн минглик, “ҳазора” – минглик, “қўшун” – беш юзлик ва “айл” – ўнлик бирикмаларга бўлинган. Туманларда аскарлар сони ўн минг, қўшинда юз нафардан ортиқ бўлган. Амир Темур ўн минглик учун “туман оғаси”, минглик бўлинмалар учун “мириҳазора”, юзликлар учун “қўшунбоши” ва ўнликлар учун “айлбоши” каби ҳарбий мансаблар таъсис этган, уларнинг ҳақ-ҳуқуқи, маоши белгилаб берилган.\nҲар вилоят асосий – “асл” ҳамда заҳира – “изофа” қисмларни тўплаб берган. Вилоятлар тош отар – сангандоз, девор бузувчи — манжанақ, ўт отар ёки тўп – раъдандоз ва нафтандоз ҳамда ўзи отар қуролларни ишлата биладиган жангчиларни тайёрлар эди. Аскарий қисмларни тўплаш билан тавочи вазифасидаги амалдорлар шуғулланган.\nЖангда баҳодирлик кўрсатиб ғалаба қозонган амир учун инъомлар ҳам белгилаб қўйилган. Қайси амир бирон қўшинни енгса ёки вилоятни фатҳ этса, у туғ, ноғора, баҳодирлик мартабаси, давлат кенгашларига кириш ҳуқуқи ҳамда бирон сарҳаднинг ноиблиги билан сийланган. Ҳар бир зобит жанг қилиш услубларини яхши билиши фарз саналган. Оддий навкар низомни қатъий бажаришга мажбур бўлиб, жангда у аёвсиз ва довюрак бўлиши, омонлик истаган душманга юмшоқ муомала ва адолатли бўлиши лозим эди.\nТактика жиҳатидан Амир Темур армияси қўшини еттита тактик қисм-кучларга бўлинган, разведка аъло даражада йўлга қўйилган, қисмларнинг жанггоҳда зарур даражада ҳаракат қилиши учун чора-тадбирлар ишлаб чиқилган, уларни жанг чоғида бошқаришга алоҳида эътибор қаратилган. Қисмлараро алоқа юқори савияда бўлиши, ҳарбий бошлиқларнинг тўғри танланганлиги муҳораба натижасига самарали таъсир кўрсатган.\nКлавихонинг таърифига кўра, темурий лашкарбоши тинчлик чоғида зарҳал ип билан тикилган ҳаворанг сатин кўйлак кийган. Унинг бошида дур ҳамда бошқа қимматбаҳо тошлар қадалган бўрк бўлган. Бўркнинг остидан уч қатор қилиб ўрилган икки кокил елкага тушиб турган. Элчи бу йўсинда ўрилган сочлар Темурбек аскарларининг нишони эканлигини алоҳида қайд этади.\nЮриш олдидан Соҳибқирон аркони давлат, вазирлар, саркардалар, амирзодалар, беклар ва амирларни ҳарбий кенгаш — машваратга тўплаган, сўнгра аскар йиғиш учун махсус буйруқ эълон қилинган, қисмлар ҳарбий кўрикдан ўтказилган. Амир Темурнинг ҳарбий санъат ривожига қўшган улкан хизматларидан яна бири қўшин қанотларини жанг чоғида душман ҳужумидан муҳофаза қилиш ва, аксинча, ғаним кучларини ён томондан айланиб ўтиб, ортдан зарба бериш мақсадида тузилган отлиқ қисм — канбулнинг жорий этилишидир.\nАмир Темур қўшинини Жаҳонгир Сайфуддин ва Пурҳусайн барлослар, Оқ Буға, Усмон Аббос, Муҳаммад Султон Қамарий, Ўрус Буға, Ҳамза Сулдуз, Амир Муризода, Муҳаммад Қазғон, Сариқ Атка ва Музаффар Уч Қаро каби жангларда шуҳрат топган маҳоратли ва жасур кишилар бошқарган.\nСоҳибқирон Амир Темур ана шу тарзда ўз замонининг кучли ва энг жанговар лашкарини ташкил қилишга муваффақ бўлганди. Душман мудофаасини моҳирона яксон қилиш, ғанимларнинг йирик шаҳарларига қўққисдан зарба бериш, мустаҳкам қалъа, қўрғон ва ҳисорларни узоқ муддат қамал қилиш, ёв кучларини иложи борича кенг кўламда қуршовга олиш, рақибни таъқиб қилиш каби стратегик режаларни кўзлаб иш юритиш Соҳибқиронга фақат ғалаба олиб келарди.\nСоҳибқирон яратган қудратли армия жаҳоннинг ўша вақтдаги энг илғор армияси сифатида тан олингани, кейинчалик ҳам буюк саркардалар, ҳарбий мутахассислар томонидан эътироф этилгани, бир неча асрлар мобайнида ибрат ва андоза вазифасини ўтагани ҳамда ҳарбий санъат тарихи сифатида кенг кўламда ўрганилгани бежиз эмас.\nШубҳасиз, бизнинг бугунги армиямиз — Ватанимиз ҳимоячилари учун ҳам буюк бобомиз яратган армия қўшинларининг ёвқурлиги, баҳодир жангчиларнинг довюраклиги чинакам ибрат тимсолидир.\nТемурийлар тарихи давлат музейи илмий ходими, тарих фанлари номзоди\n«Ўзбекистон адабиёти ва санъати» газетасининг 2011 йил 3-сонидан олинди.\n← Аввалги Аввалги Нажмиддин Комилов. Устоз ва ёш истеъдод\nКейинги → Кейинги: Эркин Усмон. Эртакка айланган кеча (ҳикоя)


Самарқандда вилоят ҳокимлиги биноси олдида ўзини ёқмоқчи бўлган аёл ҳодисасига изоҳ берилди\n14:10 / 26.06.2021\nИжтимоий тармоқларда Самарқанд вилояти ҳокимлиги биноси олдида ўзини ёқмоқчи бўлган аёл ҳақида маълумот тарқалган. Ҳодиса вилоят прокуратураси томонидан ўрганилган.\nСамарқанд вилояти прокуратураси ахборот хизматининг маълум қилишича, ижтимоий тармоқларда аёл киши Самарқанд вилояти ҳокимлиги биноси олдида ўзини ёқмоқчи бўлгани ҳақида хабарлар тарқалган. Шундан сўнг, ҳолат юзасидан вилоят прокуратураси ходимлари томонидан жойига чиққан ҳолда ўрганиш ишлари олиб борилган.\nҚайд этилишича, фуқаро М.Ибрагимованинг мурожаати Самарқанд туман прокуратураси биносида вилоят прокурорининг ўринбосари Сирожиддин Файзиев бошчилигида туман сектор раҳбарлари ва бошқа мутасадди ташкилот вакиллари иштирокида муҳокама қилинган.\nМуҳокамада аниқланишича, М.Ибрагимованинг ноқонуний қурилган, бугунги кунда қурилиши битмаган уйи бузилишга тушган. Аёл вилоят ҳокимлиги биноси олдида ўзини ёқиб юборишини айтиб, шу ҳолат бўйича ўз норозилигини билдирган.\nМуҳокамада барча томонларнинг фикр-мулоҳазалари эшитилган ва М.Иброҳимованинг қонунга зид равишда қурилган уйини бузиш ҳамда унга субсидия асосида уй-жой бериш тўғрисида хулоса қилинган.


бухоро ва лоян шахри биродарлашади\n18:01 12.05.2017 (Янгиланган 18:02 12.05.2017) Ҳавола олиш\nTOШКЕНТ, 12 май — Sputnik. Тез орада Бухоро ва Хитойнинг Лоян шаҳри биродарлашган шаҳарларга айланишлари мумкин, деб ёзади Подробно.уз. Бухоро ва Хитойнинг қадимий шаҳри ўртасида ҳамкорлик алоқаларини ўрнатиш ҳақидаги таклифни ХХР раиси Си Цзиньпин 2016 йил 22 июнда Ўзбекистонга ташрифи чоғида билдирганди.\nЛоян 5 минг йиллик тарихга эга бўлиб, атрофдаги шаҳарчалар билан биргаликда аҳолиси 6,5 млн кишини ташкил этади. Бу шаҳар қадимий обидалар, замонавий университетлар, музейларга бой.\nБухоро шаҳри Орехово-Зуево (Россия), Санта-Фе (АҚШ), Бонн (ГФР), Руаль-Мальмезон (Франция), Кордова (Испания), Измир (Туркия) шаҳарлари билан биродарлашган. Лоян эса Тольятти (Россия), бир қатор Япония ва Франция шаҳарлари билан биродарлик алоқаларини ўрнатган.


Қуръон Муҳаммад (соллаллоҳу алайҳи васаллам)нинг мўъжизаларидир. Баъзилар Қуръонни Муҳаммаднинг ўзи тўқиб чиқарди, дeйишди, яна баъзилар у кишининг пайғамбарликларини инкор этишди. Бошқа тоифа кишилар эса у Зотни илоҳ дeб васф қилишди. Биз эса: «Аллоҳдан ўзга илоҳ йўқ, Муҳаммад Унинг бандаси ва Расулидир», дeб гувоҳлик бeрамиз.\nҚуръон инсон мислини кeлтиришдан ожиз бўлган илоҳий китобдир. У фақатгина Аллоҳ ҳузуридан кeлиши мумкин. Ким Қуръонни Муҳаммаднинг ўзи ёзган, дeса, Муҳаммадга илоҳлик сифатини бeрган бўлади.\nМуҳаммад (соллаллоҳу алайҳи васаллам) ўқиш-ёзишни билмайдиган оми Зот эдилар. Умрларида мактабга кирмаганлар. Балки туғилиб ўсган юртларида мактабнинг ўзи бўлмаган. У Зотнинг юртлари маданият ривож топган бирор мамлакатда ҳам эмас эди. Аксинча, тоғу тошлар орасидаги, саҳро қумлари ортидаги бир қишлоқ эди. Рим, Константинопол ва Кисро шаҳарларидан ҳам бeхабар бўлган бир юрт бўлган. Унда бирор киши Юнон ёки Рим фалсафасини билмас, ҳеч ким Ҳиндистон ва Эрон адабиёти ҳақида эшитиб ҳам кўрмаган эди.\nОлими ҳам, тадқиқотчиси ҳам йўқ бўлган бир қишлоқ. У Зот ўша қишлоқдан нарига чиқмаганлар ҳам. Чиққан бўлсалар-да, яна шунга ўхшаш ёки бундан сал каттароқ қишлоққа борган бўлишлари мумкин. Борганларида ҳам у ерда бир ёки бир нeча кунгина туриб, яна ўз юртларига қайтиб кeлганлар.\nАна шундай инсон Қуръондeк улуғ бир нарса кeлтира олиши мумкинми?\nҚадим тарихда шунга ўхшаш бирор ҳодиса бўлганми?\nМоцарт ўн яшардан ҳам кичиклик пайтида мусиқа парчасини ёзган. Япон шоири Башо шундай ёшда илк шeърини қоралаган. «Jane Eyre»нинг муаллифи Шарлотта Бронтe ва унинг «Wuthering Heights» («Жалали довон») асарини ёзган синглиси Эмилия Бронтeлар ҳам ўз замонасининг юксак намояндаларидан бўлишган. Шeкспир ўзидан бой маданий мeрос қолдирган. Буларнинг барчаси мумкин бўлган ишлардир. Истeъдодли ёш киши ажиб қиссалар ёхуд янги илмий назариялар ёзиши мумкин. Чунки у шунга қобилиятли. Истeъдод ўқувчилар ёхуд унивeрситeт битирувчилари томонидан ўрганиш орқали эришиладиган нарса эмас. Истeъдоднинг пайдо бўлишини кўриб ёки ҳис қилиб бўлмайди. Тарихда машҳур бўлган, илм, адабиёт ва санъатда истeъдодли бўлган кимсалар ўз замонларидан, мисол учун, бир аср илгарилаб кeтишган. Аммо бу ўзиб кeтишнинг чeгараси бор, яъни ақлга сиғадиган ўзиб кeтишликдир.\nАммо Муҳаммад (соллаллоҳу алайҳи васаллам)да юз бeрган ҳолат бутун бошли тарихда зинҳор кузатилмаган. Энг чиройли адабий услубдаги китобни кeлтирдилар. Бу китоб қонунчилик борасида ҳам баркамолликнинг чўқиссига етган қонунларни ўзида мужассам қилган эди. Унда илоҳиёт ва ғайбий нарсалар ҳақида хабарлар бор. Бирор инсон билмайдиган китоб эди бу. Инсон ақли уни мустақил идрок қила олмайди. Унда шундай қонуниятлар борки, бу қонун-қоидаларни ўша аср одамлари тугул, ундан кeйин кeладиган асрларда ҳам бирор инсон ўзича била олмас эди. Унда шундай қонуниятларга ишоралар бор эдики, у қонуниятлар бир минг уч юз йилдан кeйингина кашф қилина бошлади. Шунингдек, ҳозиргача кашф қилинмаган қонуниятлар ҳам яширилгандир.\nАллоҳ таоло бутун инсу-жинга қарата: «Қани қўлларингдан кeлса, барчаларинг бирлашиб, ана шунга ўхшаш бир китоб кeлтиринг-чи! Ҳeч бўлмаганда унинг сураларига ўхшаш ўнта сура кeлтиринглар! Унга ҳам қодир бўлмасангиз, бир дона сура кeлтиринг-чи!» дeя мурожаат қилди. Улар эса ожиз қолдилар. Аллоҳ таолонинг бу мурожаати ҳозиргача қоимдир. Ожизлик ҳам ҳозиргача давом этиб кeлмоқда.\nУнинг ожиз қолдирадиган жиҳатларини балоғат уламолари излаб кўрдилар. Унинг ожиз қолдирадиган жиҳати фақатгина лафзларида ёхуд ғайбий нарсалар ҳақида бeрган хабарларида эмас, балки унинг барчаси ожиз қолдирувчидир.\nГўёки у бир гўзал аёлга ўхшайди. Унинг чиройи фақатгина тeрисининг рангида ёхуд кўзларида ёки бирор аъзосида эмас, балки бу аёлнинг гўзаллиги ана шуларнинг барида мужассам бўлгандир. Қуръонга назар солган одам ҳам унинг ҳар бир жиҳатида ожиз қолдиришлик хусусияти бор эканига гувоҳ бўлади.\nШахсиятни аниқлаш бўлими раиси Аллоҳ таолонинг мана бу оятини эшитганда мусулмон бўлганини биласизми?!\n«Йўқ, Биз унинг бармоқларини (ҳам тиклаб) тeкислаб қўйишга қодирмиз!» (Қиёмат сураси, 4-оят.)\nНeга айнан бармоқлар ҳақида сўз кeтяпти? Унинг нима хусусияти бор? Муҳр ҳам айнан бош бармоқдан олинади. Ер юзида қанча инсон мавжуд?! Икки кишининг бош бармоқ излари ҳаргиз бир-бирига мувофиқ кeлмас экан. Бу ажойиб илоҳий мўъжиза энди-энди маълум бўлди.\nМуҳаммад (соллаллоҳу алайҳи васаллам) замонларида ҳам, у кишидан кeйин ҳозиргача бўлган замонда ҳам бу ҳақиқатни ҳeч ким англай олмаган.\nДeмак, Муҳаммад (соллаллоҳу алайҳи васаллам) Қуръонни Аллоҳ таоло ҳузуридан қабул қилиб олган эканлар. Қуръон Аллоҳнинг каломи экан. Қуръони Каримда юзлаб ана шундай мисоллар топилади. Ичимизда ҳар куни биттагина бўлса ҳам оятга диққат билан разм солиб, тафаккур қилиб ўрганадиган одам йўқ. Қуръон ўрганувчи ҳар сафар бир оятни ўрганса, унда аввалгилар бeхабар бўлган ажойиб мўъжизаларга гувоҳ бўлади. Чунки Қуръоннинг ажойиботлари битмас-туганмасдир.\nАна шунинг учун ҳам Қуръон ҳар бир замонда янгича тафсир қилиниши кeрак. Уни адиб ҳам, ҳуқуқшунос ҳам, астроном ҳам, психолог ҳам, социолог ҳам, тарихшунос ҳам тафсир қилиши лозим. Уларнинг ҳар бири Қуръонда ўз илми ва мутахассислигига доир ажойиб мўъжизаларга гувоҳ бўлади. Ўз илми ва ихтисослиги Қуръон Аллоҳнинг каломи эканига далил қилади.\nАввалги пайғамбарларнинг мўъжизалари бир марта юз бeриб, кeйин ўтиб кeтган. Аммо Муҳаммад (соллаллоҳу алайҳи васаллам)нинг мўъжизалари ҳозиргача қоимдир, ҳар куни такрорланиб туради. Бошқа пайғамбарларнинг мўъжизалари ўз пайғамбарлигидан бошқа жинсда бўлиб, унинг пайғамбар эканини тасдиқласа, Муҳаммад (соллаллоҳу алайҳи васаллам) пайғамбарликларининг ўзи мўъжизадир. У Зотга ва бошқа барча пайғамбарларга Аллоҳнинг салавоту саломи бўлсин.\nАли Тантовийнинг «Ислом динига умумий таъриф»\nкитобидан Абу Абдулқодир тайёрлади.


Туркистонликлар сайловда фаол\nТуркистон вилоятидаги 889та сайлов участкаси эрталабки соат 7.00да ўз ишини бошлади. Вилоятимиз фуқаролари сайловда фаол иштирок этдилар. Туркистон вилояти ҳокими Ўмирзақ Шўкеев вилоят марказидаги 133-сонли сайлов участкасига бориб, ўз танловини амалга оширди.\nМинтақа раҳбари ОАВ вакилларига қисқача суҳбат бериб, элимиздаги сиёсий жараённинг вилоятимизда ташкил этилиши ва ўтиши ҳақида фикр билдирди.\n– Вилоятимиздаги барча сайлов участкалари тўлиқ тайёргарлик кўриб, муҳим жараённи уюшқоқлик билан, юқори даражада ўтказмоқда. Аҳоли ҳар томонлама хабардор қилиниб, мамлакатимиз учун масъулиятли паллада ўз танловини амалга оширди. Минтақамизга МДҲ ва ЕХҲТдан ҳамда бошқа халқаро ташкилотлардан кузатувчилар келиб, сайлов жараёнини назорат қилишди. Элимизнинг келажагини белгилайдиган ўзгача паллада барчангизни фаол бўлишга даъват этаман, – деди Ў. Шўкеев.\nТаъкидлаш жоиз, сайловчиларнинг умумий сони 1 181 946 кишини ташкил қилади. Минтақадаги сиёсий жараённи хорижий кузатувчилар назорат қилишди. Шунингдек, элимиздаги жамоатчи кузатувчилар ҳам иштирок этдилар.\nВилоят ҳокимининг матбуот хизмати., 2019-06-09, 21:46 157


Астана 30 °С\nДам олиш кунлари дўл ёғиши кутилади NUR-SULTAN. Kazinform – Шимоли-ғарбий циклон Қозоғистон ҳудудига таъсир кўрсатишда давом этмоқда, баъзи жойларда кучли ёғингарчилик ва мамлакатнинг шимолий қисмида ҳарорат пасайиши кутилади, деб хабар беради Kazinform.\nПневмония билан касалланган шифокорларга ҳам 2 млн тг компенсация тўланади NUR-SULTAN. Kazinform – Қозоғистон тиббиёт ходимлари вирусли пневмония билан касалланса, ижтимоий товон пули тўланади, деб хабар беради Kazinform мухбири.\nҚР Президенти Шавкат Мирзиёевни туғилган куни билан табриклади NUR-SULTAN. Kazinform – Қозоғистон Президенти Қасим-Жомарт Тоқаев Ўзбекистон Президенти Шавкат Мирзиёев билан телефон орқали мулоқот қилди, деб хабар беради Ақорда.\nЎзбекистондан Қозоғистонга ноқонуний пестицид олиб кирган фуқаро ушланди TURKISTAN. Kazinform – «Қапланбек» божхона постида ноқонуний юклар ушланди. Декларацияланмаган маҳсулотларнинг умумий қиймати 2 млн тенгедан ошади, деб хабар беради Kazinform Қозоғистон Республикаси Молия вазирлиги Давлат даромадлари қўмитасининг матбуот хизматига таяниб.\nБу йил Қурбон ҳайити намози ўқилмайди - Бош муфтий NUR-SULTAN. Kazinform – 31 июль куни Қозоғистон масжидларида Қурбон ҳайити намози ўқилмайди. Бу ҳақда Қозоғистон мусулмонлари диний бошқармаси раиси, бош муфтий Науризбай Ҳожи Тағанўғли маълум қилди, дея хабар беради Kazinform мухбири.\nЕОИИ мамлакатларида «Чегара билмас ишчилар» ягона қидирув тизими ишга туширилиши мумкин NUR-SULTAN. Kazinform – Ягона тизим ишга туширилгандан сўнг, ЕОИИ мамлакатлари фуқаролари ва ташкилотлари бўш иш ўринларидан фойдаланишлари ва иқтисодий иттифоққа аъзо давлатлар ишчиларини ёллашлари мумкин, деб хабар беради Kazinform «Меҳнат ресурсларини ривожлантириш маркази» АЖга асосланиб.\nПетропавл дўконларида ниқоб тақишга чорловчи тухумлар сотиляпти PETROPAVL. Kazinform – Шимолий Қозоғистон вилоятида маҳаллий паррандачилик фабрикаси ўз маҳсулотларига ниқоб тақиш, ижтимоий масофани сақлаш, қўлларни тез-тез ювишга даъват қилган стикерларни ёпиштирмоқда, деб хабар беради Kazinform мухбири.\nТуркистон вилоятида цитрус мевалар ўсяпти ORDABASY. Kazinform – Туркистон вилояти Ордабаси туманидаги «Елнур-Айдар» ишлаб чиқариш кооперативи тропик мева ва олма етиштириш билан шуғулланади. Уч йил олдин Қажимуқан овул округида очилган хўжаликда 0,5 гектарга анор ва олма, лимон экилган, деб хабар беради Kazinform мухбири.\nЖорий йил Қозоғистонда кўп фарзандли оналарга 113,6 миллиард тг нафақа берилди NUR-SULTAN. Kazinform – 2020 йил январь-июнь ойларида 389,1 минг оилага жами 113,6 миллиард тенгелик нафақа берилди.\nЧимкентда пневмонияга чалинган беморларнинг 80 фоизи соғайди SHYMKENT. Kazinform – Чимкент шаҳрида пневмонияга чалинган беморларнинг 80 фоизи тузалиб кетишди. Масалан, йил бошидан буён 12 595 кишига пневмония ташхиси қўйилган бўлса, уларнинг 10 263 нафари даволаниб чиқди. Бу ҳақда Чимкент шаҳар соғлиқни сақлаш бошқармаси бошлиғи вазифасини бажарувчи Тимирхан Варзилов маълум қилди, деб хабар беради Kazinform шаҳар ҳокимининг матбуот хизматига таяниб.\nҚозоғистонда 1,6 млн одамга 42 500 тг ёрдам пули берилди NUR-SULTAN. Kazinform – Қозоғистонда 1,6 млн одамга 42 500 тг ёрдам пули берилди, деб хабар беради Kazinform.\nБир кунда Қозоғистонда 1268 киши коронавирусдан соғайди NUR-SULTAN. Kazinform – Сўнгги бир кун ичида Қозоғистонда 1268 киши коронавирусдан даволаниб чиқди, дея хабар беради Kazinform coronavirus2020.kzга асосланиб.\nҚР Президенти Бош вазирга овулларни дори-дармонлар билан таъминлашни топширди NUR-SULTAN. Kazinform – Президент Қасим-Жомарт Тоқаев Бош вазир Асқар Маминни қабул қилди, деб хабар беради Ақорда.\nМайк Тайсон ва Рой Жонс жанги қачон ўтказилиши маълум бўлди NUR-SULTAN. Kazinform – Майк Тайсон ва Рой Жонс жанги 12 сентябрь куни Калифорнияда (АҚШ) бўлиб ўтади, деб хабар бермоқда Kazinform sports.kzга таяниб.\nЎтган суткада Қозоғистонда 1 687 киши коронавирусни юқтирган NUR-SULTAN. Kazinform – Қозоғистонда бир кунда 1 687 киши коронавирус инфекциясини юқтирди, деб хабар беради Kazinform coronavirus2020.kzга асосланиб.


Колин Пауэлл Давлат Котиби лавозимини тарк этмоқда\nАҚШ Президенти Жорж Буш давлат котиби лавозимига ўзининг миллий хавфсизлик масалалари бўйича маслаҳатчиси Кондолиза Райсни номзод қилиб кўрсатди. Бу ҳақда Оқ Уйнинг юқори мулозимлари эълон қилишди. Уларнинг айтишича, Президент Бушнинг яқин сафдошларидан бири ҳисобланган 50 ёшли Райс хоним душанба куни истеъфога чиққан Колин Пауэлл ўрнига тайинланади. Жаноб Пауэлл истеъфоси ҳақидаги хабарлар ортидан Оқ Уй маъмуриятидан яна уч вазирнинг кетиши маълум бўлди. Шундай қилиб, маъмуриятдаги ўн беш вазирдан олтитаси истеъфога чиқди. Булар Адлия вазири Жон Эшкфрофт¸ Савдо вазири Дон Эванс¸ Энергетика вазири Спенсер Абраҳам¸ Қишлоқ хўжалик вазири Энн Виннеман ва Маориф вазири Род Пейж. Мутахассиларнинг айтишича, Райс хоним Давлат котиблигига анча зиддиятли номзод ҳисобланади. Хўш АҚШ ташқи сиëсатидаги энг катта лавозимга ўтираëтган шахс Кондолиза Райс ким ўзи? 50 яшар афроамерикалик аëлнинг мансаб пиллапояларидан кўтарилиш жараëни қандай кечди. Абдулла Искандар билан суҳбатимиз шу мавзуда.\nА.И.: Номақбул шароитларга басма-бас¸ лавозим сари.\nКондолиза Райс портретини икки оғиз сўз ëрдамида чизиш зарурати туғилса¸ энг номақбул шароитларга басма-бас¸ энг катта лавозимга йўл топа олган аëл деган калимани қўллаш мумкин.\nБугунга келиб АҚШ президенти ҳар куни учрашадиган аëл Кондализа Райсдир. Айни пайтда Райс дунë сиëсатига энг кўп таъсир ўтказаëтган аëлдир.\nУ АҚШда бундай юксак лавозимга ўтирган биринчи қора танли аëл.\nРайс оқ танли эркаклар клуби деб хисобланадиган республикачилар партиясидаги кучли сиëсатчи сифатида кўрилади.\nКондолиза Райс 1954 йилда Алабама штатининг Бирмингем шаҳрида черков хизматчиси оиласида туғилди. Кондолиза Райс 9 ëшда эканлигидаëқ оқ танлиларнинг афроамерикаликларни таҳқирлаëтганлигини кўрди. У отаси билан бирга ўз шахридаги қора танли ирқдошларини оқ танлилар тажовузидан ҳимоя қилди. Университетнинг ҳалқаро алоқалар бўлимини тугаллаган Конди президент Рейган маъмуриятидагиларнинг назарига тушди.\nАҚШдаги икки сиëсатчи генерал Брент Скаукрофт ва президент Рейганнинг котиби Жорж Шютц Кондига сиëсат эшигини очиб беришди. 1989 йилда генерал Скаукрофт Бушнинг хавфсизлик масалалари бўйича ëрдамчиси қилиб тайинланади. Генерал ўзи билан бирга Кондини ҳам Оқ уйга олиб келади.\nКонди Совет Иттифоқи ва Шарқий Европа масалалари билан шуғулланувчи гуруҳ таркибида иш бошлайди. Ҳудди шу даврда у Бушлар оиласи меҳрини қозонади.\n1995 йилда у АҚШнинг собиқ президенти Жорж Бушнинг ўғли кичик Жорж Буш билан танишиб қолади ва унга муз устида конки учишни ўргата бошлайди.\nКўп ўтмай улар дунë сиëсати деб номланган муз сахнида бирга рақс туша бошлайдилар.\nШундай қилиб АҚШнинг овлоқ бурчагидан чиққан Кондализа Райс АҚШ сиëсатидаги энг катта фигуралардан бирига айланди.\nФ.С.: Мана Абдулла Искандар АҚШ давлат котиби лавозимига ўтирган аëл ким деган саволга жавоб топдик. Хўш бу лавозимдан ҳайр-маъзур қилган Колин Пауэл ҳақида нима дейиш мумкин?\nА.И.: Яхши миршаб ўз ўрнини ëмон миршабга бўшатиб берди.\nФаранггиз агар немис матбуоти таъбири билан айтадиган бўлсак собиқ давлат котиби Колин Пауэлл яхши миршаб эди. “Велт” газетасида ëзилган мана бу сатрларга эътибор қаратсак:\n"Европаликлар учун Колин Пауэлл Буш маъмурияти ичидаги Жон Керри каби эди. У европаликларнинг океан ортидаги сўнгги умиди эди. У ҳар доим мўътадил¸ оқил ва адолатли ташқи сиëсат тамсилчиси каби кўринар эди. У "яхши миршаб" эди. Сиëсий саҳнани бўшатаëтган Пауэлл ўз ўрнини "ëмон миршаб"га бўшатиб берди”\nБу “Велт” газетасидаги мақоладан иқтибос.\nФ.С.: Энди Колин Пауэлл биографиясига оид бир-икки оғиз гапирсангиз.\nА.И.: Ëнаëтган вертолет ичидан ўзини қутқарган ватанпарвар.\nКолин Пауэлл 67 ëшдаги армия генералидир. У Ню-Йоркнинг қора танлилар яшайдиган ҳароба мавзеларидан бирида вояга етди. Ҳарвард университетини тугатиб¸ урушга йўл олди. Ветнам урушида у тушган вертолет ëниб кетади. Колин Пауэл ëнаëтган вертолет ичидан ўзини ва сафдошларини қутқаради. 1973 йилда Жанубий Кореядаги ҳарбий гуруҳга раҳбарлик қилди. Шунингдек у Гренеда¸ Панама¸ Сомали ва Босниядаги ҳарбий ҳаракатларда иштирок этди. Уни баъзан ҳарбий жиноятларда ҳам айблашади. Айни пайтда Колин Пауэлл Уайнбергер доктринаси муаллифидир. Бу доктрина АҚШнинг форс кўрфазидаги манфаатларини қурол билан ҳимоя қилишни тақозо қилади.\nФ.С.: Хўш мана Колин Пауэлл кетиб унинг ўрнига Кондализа Райс келди. Бу холат АҚШнинг ташқи сиëсатида қандай акс этади.\nА.И.: Ташқи сиëсатда Пауэлл дастхати сақланиб қолади.\nКузатувчилар Колин Пауэлнинг кетиши билан АҚШ ташқи сиëсати анча қаттиқлашади деган фикрни айтишмоқда. Олдингги сиëсат ўзбек эртакларидаги ўнг қўл вазир¸ чап қўл вазир сиëсатига ўхшар эди. Энди сиëсатни йўналтириш фақат чап вазир иродасига боғлиқ бўлиб қоладиган кўринади.\nАввало Яқин шарқ масаласида АҚШ томонидан анча қатъий қадамлар қўйилиши кутилмоқда. Кондализа Райс Яасир Арафатни сиëсий яккалаб қўйиш ташаббускорларидан бири бўлган эди. Арафатнинг ўлими Яқин шарқда ўзгаришлар ясашни иддао қилаëтган Райс учун анча имкониятлар очади.\nИккинчидан Эрон масаласида ҳам қатъий қадамлар қўйилиши мумкин. Ҳар ҳолда расмий Теҳрон ўз ядровий дастурини тўхтатиб олдиндан ўз хавфсизлигини таъминлаган бўлса ҳам. Райснинг Совет Иттифоқи бўйича мутахассис экани ҳисобга олинса Россия билан муносабатларда ҳам ўзгаришлар кутилиши мумкин.\nАйни пайтда Жорж Бушнинг ташқи сиëсатни таранглаштирмаслик ҳақидаги баëнотлари ва Ироқ урушининг боши берк кўчага кириб қолгани ҳисобга олинса ҳеч нарса ўзгармаслиги ҳам мумкин. Бу ëғини омон бўлсак кўрамиз.\nФ.С.: Раҳмат Абдулла.


GM Uzbekistan машина нархларини пасайтирадими? Ойдинлик киритилди - Carzone.Uz\nИжтимоий тармоқларда кенг муҳокамага сабаб бўлган савол ҳам айни шудир. Яъни, GM Uzbekistan АЖ енгил автомобилларига акциз солиғи ставкаси 27 фоиздан 5 фоизга туширилиши янги ишлаб чиқариладиган автомобиль нархига ҳам таъсир ўтказиши мумкинми? Kun.uz мухбири мутасадди вакиллар билан суҳбатлашиб, барча ахборотларни таҳлил қилгач, шундай хулосага пайдо бўлди: акциз солиғининг туширилиши машина нархига таъсир ўтказмайди. Соддароқ қилиб айтганда, GM Uzbekistan АЖ енгил автомобилларига акциз солиғи ставкасининг пасайтирилиши билан жамият томонидан ишлаб чиқарилиши назарда тутилган автомобиль нархи пасаймайди.


Марказий банк раисининг ўринбосари Сергей Швецов содир бўлган барча ишларга якун ясар экан, банк раҳбарияти рублнинг қадрсизланиши оқибатида ҳал қилувчи фоиз савкасини ошириш йўли билан иқтисодиётни чуқурга итармоқчи бўлмаганини, аммо рубл қадрсизланиб турган ҳолатда ҳеч қанақа чора кўрмасдан ўтиришни истамаганини билдирди. “Менга ишонаверинг, кеча директорлар кенгаши бу қарорни қабул қила туриб, ёмон ва энг ёмон вариантлардан бирини танлашига тўғри келди”, - деди Швецов. Пировардида, Москванинг омади чопди. Воқеалар биринчи сценарийга мувофиқ ривожланди.\nҲал қилувчи фоиз ставкаларни бир деганда 10.5% дан 17% кўтариш орқали ҳаммада “шок ва қўрқитиш” ҳолатини пайдо қилишга бўлган уриниш ўхшамай қолди. Рубл савдоси учун яна бир оғир кун ниҳоясига етганида рублнинг долларга нисбатан қиймати тарихий минимумга тушиб кетди. Сўнгги тўққиз ой ичида Россия Ғарб билан иқтисодий уруш олиб бораётган эди – 16 декабр – Россиянинг ўша урушда мағлуб бўлган кунига айланди.\nОддий қилиб айтганда, Москва учун бу ҳолат худди “Номан Ламонт воқеа”сини ёдга солади. 1992 йили сентябр ойида Буюк Британиянинг ўша вақтдаги молия вазири Ламонт фунт стерлингни Европа валюта курси механизми доирасида ҳимоя қилишини айтган эди. У мамлакат чуқур иқтисодий инқирозни бошидан кечираётганига қарамай кредитларнинг фоиз ставкаларини 15%гача кўтаришни таклиф қилган эди.\nРоссиянинг ҳозирги иқтисодий аҳволи 1992 йилги Буюк Британиянинг аҳволидан ҳам ёмон. Унинг ишлаб чиқарувчи сектори тўзиб, эскирган, мамлакат эса, ўзининг жуда катта ҳажмдаги нефт ва газ заҳираларига ўта қарам, бунинг устига нефт ҳам шиддат билан арзонлашиб бормоқда.\nСешанаба куни, Brent маркасидаги нефтнинг бир баррели 60 доллардан ҳам паст нархда сотилгани қайд қилинади, ҳолбуки, ўтган йили бир баррел нефт 115 доллар атрофида сотилар эди.\nРоссия иқтисодининг барча заиф жойлари, вайрон бўлаётган заводлари ва энергия секторига қарамлиги Ғарбга яхши маълум. Россиянинг Украинадаги бўлгинчиларни қўллаб-қувватлашига жавобан, унга қарши санкицияларнинг жорий қилиниши Путинни бўйинсиндира олмади, АҚШ ва Саудия Арабистони нефтларни арзонлаштириш йўли билан Россияга зарар етказишга қарор қилишди. Натижада, ҳар икки мамлакат ҳам маълум маънода зарар кўради – сланц нефти соҳаси бўйича АҚШ сезиларли даражада катта зарар кўриши ҳам мумкин. Бироқ, Россия энг кўп зарар кўради, деган важ билан мазкур мамлакатлар таваккал қилишга тайёр эди. Воқеалар айнан шу тарзда юз берди.\nЭнди яхши хабарларга ўтамиз (ёки, ёмони камроқ деса ҳам бўлади). Охир оқибат, нефтнинг арзонлашуви дунё иқтисодининг яна динамик тарзда ривож топишига сабаб бўлиши мумкин. Чунки, истеъмолчиларда кўп пул қолади ва улар бу пулларини кўпроқ (бошқа кўп нарсаларга) сарф қила бошлайди, ишлаб чиқарувчиларда эса инвестиция қилиш учун кўпроқ маблағ бўлади. Нефтнинг нархи ошиши билан у билан бирга рублнинг нархи ҳам ошиб боради.\nҲаттоки, бу вазиятда ҳам Россия ожиз кўринади. У фоиз ставкаларини ошириш имкониятидан фойдаланиб бўлди, энди фақат икки йўли қолган: нефт нархи вақтинча пасаяди, деб умид қилган ҳолда рублни тушириш ёки капитал устидан назорат ўрнатиш. Москва бу йўлларни сўнгги чора сифатида кўрмоқда, агар рублнинг қадрсизланиши давом этаверадиган бўлса бу чоралар мувофиқ келиши мумкин. "Мукаммал бўрон" (бир қанча кўнгилсизликларнинг бирданига келиши) ибораси сийқаси чиққан бўлсада, бу ибора валюта қадрсизланиши, иқтисодий инқироз ҳамда юқори фоиз ставкаси содир бўлиб турган ушбу оғир вазиятини ифодалаш учун мос тушади. Ҳозирда масала Путиннинг қандай фикр билдириши устида бормоқда. Агар у Украина билан муносабатидаги вазиятни юмшатса, Ғарб томонидан қабул қилинган кескин чоралар ўзини оқлайди ва вазифа бажарилган ҳисобланади. Аммо, Москвада қаттиқўл сиёсат тарафдорлари бор, улар томонидан инқирозга жавобан иқтисодни давлат томонидан назоратга солиниши ва Украинага ҳарбий босимни кучайтиришни амалга оширилишини ҳам мумкин. Агар иқтисод талвасалари яраланган рус айиғини янада агрессив қилса, бу жуда қимматга тушган ғалаба бўлур эди.\n"The Guardian" материаллари асосида\nMore in this category: « Ҳиндистоннинг йирик банки исломий инвестиция жамғармасини ишга туширади Россия рубли қадрсизланиши давом этмоқда »


Тожикистон Хитойга ер берди\nТожикистон ташқи ишлар вазири Ҳамрохон Зарифийга кўра, Хитойга ер берилиши билан икки давлат ўртасидаги тортишувларга барҳам берилди.\nТожикистон баҳсли ҳудуднинг 3 фоизини расман Хитой ихтиёрига топширди.\nТожикистон чегара қўшинларидаги манбанинг маълум қилишича, баҳсли ҳудудни расман хитойликларга топшириш маросими 20 сентябр куни Тожикистоннинг Мурғоб чегара ҳудудида бўлиб ўтган. Лекин Хитой томони бу борада мамлакат миллий байрами арафасида эълон қилишни афзал деб билган. Чунки Хитой мулозимларига кўра, бу шу пайтгача давлат чегара масаласида эришган энг катта ютуқ саналади.\nЮз йиллик тортишувга нуқта қўйилдими?\nТожикистон ўз ҳудудининг уч фоиз майдони ёки тахминан бир минг бир юз ўн икки квадрат километр ерини Хитойга бериши ҳақидаги протокол шу йил 12 январ куни бу мамлакат парламенти қуйи палатаси томонидан ратификация қилинганди.\nТожикистон Ташқи ишлар вазири Ҳамрохон Зарифий бунинг ортидан Хитой ва Тожикистон ўртасида юз йил давом этиб келган ўзаро баҳсларга сўнгги нуқта қўйилганини ва бу эса “тожик дипломатиясининг ютуғи” эканини таъкидлаган эди.\nАйни пайтда Геодезия идораси мутахассислари шўролар замонида шарқий Помирда ўн етти турдаги фойдали қазилмалар борлиги аниқланганини ва Хитой ўша замонлардан конга бой бу ҳудудни эгаллаш илинжида бўлиб келганини айтмоқдалар.\nТожикистоннинг ана шундай конга бой ҳудуди Хитой ихтиёрига ўтиб кетиши ва Хитой чегара чизиғи Тожикистон ҳудуди ичкарисига сурилиши ортидан тожик жамиятида яна янги баҳсларга кўтарилмоқда.\nТожикистонлик таҳлилчи Зафар Абдуллоев фикрича, мамлакат ҳудудининг Хитой ихтиёрига бериб юборилиши республика тарихида қора доғ бўлиб қолади.\n- Бир томондан Хитой билан юз йиллик баҳсларга нуқта қўйилди. Аммо бошқа томондан ҳудудимизни хитойликлар ихтиёрига бериб юборган иқтидордаги ҳукумат мулозимлари ҳали кўп йиллар таъна -дашонмларига учрайди. Мана, Аляска баҳси орадан шунча йил ўтиб ҳам давом этиб келаяпти. Ҳукуматнинг бу иш ҳали узоқ йиллар одамлар хотирасида сақланиб қолади, - дейди Зафар Абдуллоев.\nХитой иддаоларидан бош тортмайди\nАйрим таҳлилчилар Тожикистоннинг ўз ҳудудини Хитой ихтиёрига топшириши бу мамлакат асосий қонунига зид тарзда, яъни ўша ҳудуд аҳолиси розилигисиз амалга оширилганини айтмоқдалар.\nАснода Тожикистон ташқи ишлар собиқ вазири Худойберди Холиқназаров бундан сўнг Хитой томони бошқа ҳеч қачон “чегара чизиғи” даъвосини қилмаслигига ишонади.\n- Биз 999 километр квадрат берган бўлсак, Россия биздан уч баравар кўп ерини Хитойга берди. Қозоғистон эса икки баравар кўп. Лекин уларда бу масала баҳсга тортилмайди. Ахир биз Хитой билан ер бериш баҳсини ҳал қилганимиз йўқ, балки чегара баҳсини ҳал қилдик. Мана шунинг билан ўртадаги баҳслар ўз ечимини топди, уларнинг бошқа даъвоси йўқ, -дейди собиқ вазир Холиқназаров.\nТожикистон парламенти қуйи палатаси депутати Саидумар Ҳусайни эса Тожикистон ерининг Хитой ихтиёрига топширилиши масаласи энди сиёсий тус олиши мумкинлигини айтади.\n- Агар ҳукуматнинг гапига ишонадиган бўлсак, шу парча ерни бериш билан Хитой ер даъвосини тўхтатади. Биздаги маълумотларга кўра, Хитой биздан жуда катта ер талаб қилган. Яъни шу 3 фоиз билан масала ўз ечимини топмайди ва ҳеч қайси ҳужжатда Хитой бошқа даъво қилмаслиги ҳам қайд этилмаган, - деди тожик депутати.\nТожикистон Самарқанду Бухородан воз кечгани йўқ\nҲусайни жаноблари ўз сўзи давомида расмий Душанбе Самарқанд ва Бухоро даъвосидан кечмаганини, бир кун фурсат келса, албатта, Тожикистон бу қадимий шаҳарларни қайтариб олишини қистириб ўтди.\nҲусайни фикрича, Хитой ўз ҳудудини Хоруғ (Тожикистон Тоғли Бадахшон вилоятидаги туман,- таҳр,) ёки Тошкентгача кенгайтиришга оид ўтган асрнинг 50 йилларидаги ғоясидан воз кечмаган.\nШу ўринда айтиб ўтсак, Тожикистон қўшниси Ўзбекистон билан ҳам чегара ҳудудларини тўла аниқлаштириб олгани йўқ.\nЎтган асрнинг 90-йиллари бошида Тожикистоннинг Ўзбекистон билан чегараларини демаркациялаш ва делемитациялаш атрофида бошланган ишлари ҳануз ниҳоясига етмаган.\nЎзбек-тожик чегарасининг қолган 30 фоизини демаркациялаш ва делемитациялаш атрофида баҳслар эса ҳамон давом этаётганини айтадилар тожик расмийлари.\nТожикистон Ташқи ишлар вазирлиги маълумотларига кўра, айни пайтда Тожикистон ҳудудининг 28,5 минг квадрат километри баҳсли ҳудуд саналади.\nБу эса, вазирлик масъулларининг айтишича, бутун мамлакат ҳудудининг деярли 20 фоизини ташкил қилади.